
ועדת משנה לתקנות שוויון זכויות לאנשים עם מוגבלות

8.11.2009


הכנסת השמונה עשרה






נוסח לא מתוקן
מושב שני

פרוטוקול מס' 5

מישיבת ועדת משנה של ועדת  העבודה, הרווחה והבריאות

לתקנות שוויון זכויות לאנשים עם מוגבלות

יום ראשון, כ"א בחשוון התש"ע (8 בנובמבר 2009), שעה 10:00

סדר היום:

תקנות התכנון והבנייה (בקשה להיתר, תנאיו ואגרות)(תיקון מס'   ), התשס"ט-2009

נכחו:

חברי הוועדה:

אילן גילאון – היו"ר

מוזמנים:

שירה ברנד

- יועצת משפטית לאגף הנחיות ותקנות תכנון ובנייה, משרד הפנים

אדווה כהן

- אגף הנחיות ותקנות, משרד הפנים

דוד פילזר

- מנהל האגף להנחיות ותקנות תכנון ובנייה, משרד הפנים

יעקב גילת

- אדריכל הדיור הציבורי, משרד האוצר

אדוארד וייס

- סגן היועץ המשפטי, משרד הרווחה והשירותים החברתיים

אפרים חודה

- סגן מנהל אגף השיקום, משרד הרווחה והשירותים הציבוריים

רפי גולדשמיט

- ראש תחום מבנים, משרד הבינוי והשיכון

שמואל חיימוביץ
- אדריכל, נציב שוויון זכויות, נציבות שוויון לאנשים עם מוגבלות

עו"ד ערן טמיר

- ריטיינר של הנציבות, נציבות שוויון לאנשים עם מוגבלות

יעקב עילם

- אחראי יועצי נגישות, עמותת נגישות ישראל

דר' גבריאלה עילם
- יועצת נגישות השירות, עמותת נגישות ישראל

ראובן ברון

- יועץ נגישות, המרכז לעיוור בישראל

ישראל אבן זהב

- יו"ר, מטה מאבק הנכים

ייעוץ משפטי:

ג'ודי וסרמן




אייל לב ארי




אור ריזלמן - מתמחה

מנהלת הוועדה:

וילמה מאור

רשמה וערכה:

סמדר לביא – חבר המתרגמים בע"מ

תקנות התכנון והבנייה (בקשה להיתר, תנאיו ואגרות)(תיקון מס'   ), התשס"ט-2009

היו"ר אילן גילאון:

חבר'ה, בואו נתחיל להתקדם. אנחנו ביקשנו מכם תיקונים מתיקונים שונים והאמת היא שאת מרביתם החזרנו לכם, כי לא היינו מסופקים וחבל, כי זה מעכב דברים. אנחנו מאוד מאוד מעוניינים להתקדם ובאופן הזה קשה.

נתחיל מהנקודות שהפסקנו, כולל התיקונים שביקשנו ונראה איך אנחנו נתקדם. אנחנו עוסקים בבניין חדש.

יעקב עילם:

אפשר גם להעיר על דברים שכבר נאמרו? 

היו"ר אילן גילאון:

אני מעדיף שלא יעירו אפילו על דברים שייאמרו.  

יעקב עילם:

אבל דברים שנבדקו בינתיים והתגלה איזה שהוא פער. 

היו"ר אילן גילאון:

אוקי, בשביל זה אנחנו יושבים כאן.  

ג'ודי וסרמן:

אנחנו מתחילים לפי הסדר, אז כשנגיע לסעיף. 

סעיף 250 אושר במלואו. אני מקווה שאין הערות.   

שירה ברנד:
אפשר לעבור הלאה.

ג'ודי וסרמן:

251? 

שירה ברנד:

כנ"ל.  

ג'ודי וסרמן:

נוסף סעיף 252, לפי החלטת הוועדה, לגבי הסעיף ה-as is שיש שינויים בבנייה בשטח לעומת התכניות שאושרו. זה סעיף ה-as is. יש הערות? 

אייל לב ארי:

כן, רק לשנות את ה'חלק' ל'פרק', הוראות פרק זה ולא הוראות חלק זה. 

שירה ברנד:

אין בעיה. כן. גם כתבנו ככה. 

היו"ר אילן גילאון:

טעות סופר. 

ג'ודי וסרמן:

260, זה גם סעיף שאושר. 

שירה ברנד:

לגבי (ג), אחרי שהעברנו את הנוסח שלנו, קיבלתי הערה ממשרד השיכון ואני חושבת שהיא נכונה, בסעיף קטן (ג) הדרך נגישה צריכה להיות 'מהדירות אל מרחב מוגן קומתי ומהדירות אל תא מצנח אשפה'. 

ג'ודי וסרמן:

תקראי את כל הסעיף. 

שירה ברנד:

הדרך נגישה מהמבואה אל השטחים המשותפים, לרבות חצר, בריכה, חדר כושר, אבל למרחב מוגן קומתי זה מהדירות. דרך נגישה צריכה להיות מהדירה אל המרחב המוגן הקומתי וגם בתא מצנח אשפה, כי בעצם זה כל קומה. אנחנו לא רוצים שמקומה ג' ישלחו אותך לקומה ד', אלא מהדירות למרחב מוגן. 

יעקב עילם:

כן, אבל ברגע שהדרך הנגישה לדירה, לדירה היא נגישה, אז ודאי שגם ל---

שירה ברנד:

לא, אבל יכול להיות שיש לך מרחב מוגן קומתי ואתה מגיע ישירות מהדירה ולא מקומה א'. 

היו"ר אילן גילאון:

היות וזה מרחיב, אין בעיה, זה בסדר.  זה מצמצם? 

ג'ודי וסרמן:

מהמבואה אין דרך למרחב המוגן? 

שירה ברנד:

לא בטוח ממבואה אפשר להגיע לכל מרחב מוגן קומתי. הרעיון של מרחב מוגן קומתי שהוא נותן מענה לאותה קומה. 

היו"ר אילן גילאון:

אז מה חסר לנו כאן? 

שירה ברנד:

גם תא מצנח אשפה צריך לתת מענה לדירה. אתה לא הולך לטייל לתא מצנח האשפה, זה אמור לתת שירות לאותה דירה. 

יעקב עילם:

זה בא להסדיר את העניין של ביניים. 

היו"ר אילן גילאון:

לי זה ברור, לכולם זה ברור? אין מתנגדים לתיקון הזה?  

דוברים:

זה בסדר.  

ג'ודי וסרמן:

סעיף קטן (ה) משולב ב-261. 

ראובן ברון:

אנחנו מדברים על דרך נגישה, רציתי לשאול אם אי אפשר להפנות לסעיף 8-50 שמדבר על נגישות בחלק הראשון, לדברים שנמצאים מחוץ למבנה. בין השאר, אני רוצה לחדד, סימון מדרגות. זה מופיע שם. 

ג'ודי וסרמן:

היתה החלטה לעניין סימון מדרגות. 

שירה ברנד:

כן, זה הסעיף הבא. 

היו"ר אילן גילאון:

בואו נסתכל על הסעיף הבא. 

ראובן ברון:

אני לא בדיוק יודע על מה אתם מדברים. 

שירה ברנד:

יש לנו עוד סעיף אחר כך שמדבר על מדרגות. 

היו"ר אילן גילאון:

בואו נראה. אם נגיע לזה וזה לא יספק אותך, אז אתה תעיר את הערתך. 

אייל לב ארי:

8-261 השתנה בנוסחו, הוא שילוב של פסקה (ה) ב-8-260 ו-8-261 הישן, שהוא בעצם דן בדרכים נגישות בשטחי החוץ של בניין המגורים. 

ג'ודי וסרמן:

את יכולה להסביר לנו מה קרה ב-261 ו-262? 

שירה ברנד:

אנחנו חילקנו בין דרך נגישה בשטחי חוץ ודרך נגישה בשטחי פנים. הסעיפים היו מעורבבים וסידרנו את זה, זה הכל. לא הוצא שום דבר. כל מה שהיה נשאר, זה בעצם הפניות לפרטים ולתקנות שעוסקות בבניין ציבורי וסידרנו, מה ששייך לחוץ נמצא ב-8-261 ומה ששייך לפנים נמצא ב-8-262.  

גבריאלה עילם:

איפה הסימון של המדרגות שהוחלט להכניס לפי בקשה של מר ראובן ברון? 

שירה ברנד:

הסימון של המדרגות נמצא בפנים וזה בסימן חדש שקראנו לו סימן ה', בסעיף 8-290. שם התייחסנו למדרגות.  

ראובן ברון:

את מדברת על מדרגות פנים, אני מדבר עדיין על חוץ. 

ג'ודי וסרמן:

היתה החלטה לגבי מדרגות חוץ. 

שירה ברנד:

ההסכמה שלנו היתה על סימון מדרגות פנים. 

ג'ודי וסרמן:

אבל החלטת הוועדה היתה לגבי סימון מדרגות חוץ. 

שירה ברנד:

הפגישה שלנו עסקה בסימון מדרגות פנים, לא סימון מדרגות חוץ, ולכן לא הכנסנו הוראה כזאת. לדעתי גם בבניין ציבורי חדש אין לנו סימון מדרגות חוץ. 

ראובן ברון:

יש. סעיף 8-50 מצביע על זה. 

היו"ר אילן גילאון:

אנחנו מחזירים את זה אליכם שוב. 

שירה ברנד:

לא, אין לנו סעיף כזה.

היו"ר אילן גילאון:

כתוב בפירוש חצרים, חצרים זה חוץ. 

שירה ברנד:

חוץ ברור, אבל השאלה אם מסמנים את המדרגות. 

ראובן ברון:

סעיף 8-50 אמור לעשות את זה 

היו"ר אילן גילאון:

גב' שירה ברנד תשב עם מר ראובן ברון ויתווסף סימון למדרגות חוץ. 

שירה ברנד:

אני אומרת לכם, זה לא כתוב. 

ג'ודי וסרמן:

מה זה לא כתוב? התבקשתם להביא סעיף כזה. 

שירה ברנד:

אני אומרת שגם בבניין ציבורי אין לנו סעיף כזה, אז אנחנו לא חושבים שזה מתאים לבניין מגורים. בבניין ציבורי נתנו סימונים של---

ג'ודי וסרמן:

ב-8-130, בבניין ציבורי, בתקנות שאושרו כבר, במדרגות של בניין ציבורי חדש, בשטחי פנים וחוץ הבניין יתקיימו דרישות התקן הישראלי 1918; מבנה, גימור, התקנה של בתי אחיזה וסימון אזהרה על המדרגות. 

שירה ברנד:

סימון אזהרה זה בחוץ, זה במשטח שלפני המדרגות. סימן אזהרה זה לפני המדרגה, זה לא הפסים על המדרגה. 

ראובן ברון:

 אני לא זוכר. לכי לסעיף קטן (ג), יש כזה דבר שם? 

יעקב עילם:

גם בתקן הישראלי מדובר על סימן אזהרה גם לפני המדרגות וגם על גבי המדרגה. ההגדרה בתקן הישראלי זהה לשניהם. היישום הוא שונה פה ופה, אבל ההגדרה היא אותו הדבר. אני חושב שצריך לאמץ את מה שיש בסעיף---

היו"ר אילן גילאון:

מה שבתקן? איזה סעיף? 

יעקב עילם:

בסעיף של בניין ציבורי. 

היו"ר אילן גילאון:

לקחת את אותו הדבר? אפשרי. טוב. 

שירה ברנד:

אנחנו דיברנו והיתה התנגדות, גם של משרד השיכון וגם של התאחדות הקבלנים, והגענו להסכמה לגבי פנים הבניין.  

ג'ודי וסרמן:

מי הגיע להסכמה? 

שירה ברנד:

אנחנו הגענו עם מר ראובן ברון ועם כל הארגונים שנכחו בישיבה. 

היו"ר אילן גילאון:

נקבע שאת וראובן תגיעו להסכמות, הגעתם להסכמות? 

שירה ברנד:

הגענו להסכמה לגבי פנים הבניין, זה בדיוק מה שאני אומרת. לא עלתה השאלה על חוץ הבניין. 

היו"ר אילן גילאון:

אז נשאר חוץ.  

ראובן ברון:

לא, כיוון שחוץ עלה פה בישיבה וזה אושר כפי שמר אייל לב ארי סיפר. 

היו"ר אילן גילאון:

לא, זה לא אושר. אתם נשלחתם ל...

יעקב עילם:

אז בואו נסכם את זה עכשיו. 

שירה ברנד:

איך אני אסכם עכשיו אם אין לי את כולם. 

יעקב עילם:

מישהו התנגד ש---

היו"ר אילן גילאון:

כן. 

ג'ודי וסרמן:

מר ראובן ברון, אתה יכול לחיות עם סימון רק בתוך הבניין ולא מחוץ לבניין? 

ראובן ברון:

לפעמים מחוץ לבניין יותר מסוכן ויותר בעייתי. 

שירה ברנד:

אתה רוצה שנסכים על אותה הסכמה, על המדרגה הראשונה והאחרונה? 

ראובן ברון:
זה לא גרם מעלות בחוץ. 

היו"ר אילן גילאון:

מר ברון, אתה העלית את זה בפעם הקודמת, לכן אנחנו גם דילגנו וביקשנו מכם להגיע לפשרה. 

ראובן ברון:

אז כשזה הגיע למשרד הפנים, אז זה כנראה נשכח או קפצו על זה. 

היו"ר אילן גילאון:

אז תצטרכו לתקן את זה, שוב. בדיון הבא אנחנו מבקשים את כל ההערות באופן סופי, כי אנחנו לא מתכוונים לחזור על זה שוב. 

שירה ברנד:

אני חושבת שזו ההערה היחידה שנשארה, אבל נראה בסוף הדיון. 

היו"ר אילן גילאון:

הלאה. אנחנו ממשיכים. 

ישראל אבן זוהר:

דיברתי כרגע עם מר ראובן ברון, אין לו התנגדות שיסמנו את המדרגה הראשונה והאחרונה, כמו בשטחי פנים שסימנו. 

שירה ברנד:

בואו נראה מה נשאר, חבל להחליט על רגל אחת. אם זה הסעיף האחרון, יכול להיות שיש באמת עניין להגיע להסכמות כאלה. 

אייל לב ארי:

262 החדש. 

היו"ר אילן גילאון:

דרך נגישה.  

אייל לב ארי:

זה בעצם העברה מסעיפי הפטור 8-302(ד). זו העברה של 8-262(ב). 

ג'ודי וסרמן:

יש שינוי, חוץ מזה שהעברתם את זה מקום? 

שירה ברנד:

לא, אין שינוי. 

אייל לב ארי:

לגבי (ב), לא. (א) על הפרשי הגובה. 

ג'ודי וסרמן:

זאת החלוקה שדיברת עליה? 

שירה ברנד:

כן, מה שנמצא בתוך הבניין. 

ג'ודי וסרמן:

אז זה בעצם פיצול והעברת מקומות, אין כאן שינוי מהותי. 

שירה ברנד:

נכון, אין פה שום שינוי. 

ג'ודי וסרמן:

8-263, לגבי דלתות ומחיצות וקירות שקופים. 

שירה ברנד:

זה מה שסיכמנו. 

ג'ודי וסרמן:

מר ברון, זה הסיכום?  

ראובן ברון:

אני מניח. לא קראנו את זה. 

אייל לב ארי:

'דלתות ומחיצות וקירות שקופים, בשטחים המשותפים המשמשים את הציבור, יחולו הוראות פרטים 8-79 עד 8-82'. 

ראובן ברון:

כן. 

ג'ודי וסרמן:

8-264. 

איל לב ארי:

בדיון של ה-24 בספטמבר אושר הסעיף, משרד הפנים מבקש לשנות את הסעיף. 

שירה ברנד:

בשלב הזה התקן אומר 80, אנחנו הקלנו וכתבנו 90, ושמענו בדיון שהתקיים בשבוע שעבר שהתקן עומד בפני שינוי והולכים לתקן את זה אפילו למטר או מטר ועשרה. אני לא יודעת מה ייצא בסופו של דבר. 

היו"ר אילן גילאון:

זה היה בין 80 למטר ועשרה. 

שירה ברנד:

בתקן כרגע כתוב מינימום 80  ואנחנו הבנו שעומדים לתקן את התקן והיה נראה לנו יותר נכון להפנות ישירות לתקן ולא לכתוב פה מידה, כשבסוף אנחנו כותבים 90 והתקן יכתוב מידה רחבה יותר. 

ישראל אבן זוהר:

בוא נפנה לתקן וגמרנו, בלי לכתוב מידה.  

ג'ודי וסרמן:

היום התקן מדבר על 80 וזאת היתה הרחבה לעומת התקן. כרגע אם אנחנו מפנים לתקן, סימן שאנחנו מצמצמים מ-90 ל-80. זה מקובל עליכם? 

ישראל אבן זוהר:

מה שקורה, כרגע יש רוויזיה בתקן.

ערן טמיר:

אבל מי אומר מתי היא תעבור? 

ג'ודי וסרמן:

ומי אומר שהיא תרחיב? 

ישראל אבן זוהר:

היא תרחיב בטוח כי קלנועיות היום יש ברחוב 80.  

ערן טמיר:

אבל מר ישראל אבן זוהר, גם אם היא תרחיב, מי יודע מתי היא תעבור? למה עכשיו אנחנו צריכים לעשות את זה? 

שירה ברנד:

(א) לפני הלדיון? על מה אנחנו מדברים?

ערן טמיר:

משרד הפנים מבקש לפתוח את זה. אתה חושב שלא יהיו תיקונים בתקנות האלה אחר כך? 

ישראל אבן זוהר:

יפתחו לדיון. אני הבאתי מה שהולך להיות בתקן.  

ערן טמיר:

נעשה דיון על זה, קשור גם למקומות ציבוריים---

היו"ר אילן גילאון:

אני יכול להבין למה לקבוע את זה על 80 ולא על 90 מראש? 

שירה ברנד:

לא, החשש הוא הפוך, שהתקן יהיה יותר מקל ואנחנו בעצם נצמצם את---

היו"ר אילן גילאון:

אבל אנחנו יכולים לקבוע רף מינימלי. 

ראובן ברון:

90, לפי התקן. לא פחות מ-90. 

שירה ברנד:

אבל מתברר שזה מעבר לתקן. מתברר שהתקן נמצא כרגע ברוויזיה וכנראה שוקלים להרחיב את זה ל-100 או ל-110. 

ערן טמיר:

אז בואו נקבע 90 ואם התקן יקבע גודל גדול יותר, אז התקן יקבע. 

היו"ר אילן גילאון:

אז בואו נכתוב לא קטן מ-90---

ערן טמיר:

בדיוק. לפי התקן הוא בכל מקרה לא קטן מ-90. 

היו"ר אילן גילאון:

זאת ההגדרה. 

ג'ודי וסרמן:

אם התקנות האלה יאמרו 90 והתקן יורחב למינימום מטר או מטר ועשרה, ייתכן שיבנו לפי 90, אם לא יתקנו את התקנות האלה. 

ישראל אבן זוהר:

לא, אנחנו לא נקבע 90, נכתוב לא פחות מ-90, או על פי התקן. 

שירה ברנד:

אבל זה תמיד נכון לכל מידה שאנחנו נכתוב פה. 

היו"ר אילן גילאון:

לפי התקן הישראלי ולא פחות מ-90. אוקי. 

שירה ברנד:

זה באמת חלק 3 – 1. 

יעקב עילם:

זה חלק 2, לא 3 - 1. 3 - 1 לא ברוויזיה, רוויזיה זה חלק 2.  

שירה ברנד:

לא משנה ברוויזיה או לא ברוויזיה, התקן הנכון שעוסק בזה.  

יעקב עילם:

התקן שבו יופיע דלתות ושערים נמצא בחלק 2. 

אייל לב ארי:

אבל היום 3 – 1  מדבר על המרחק. 

ראובן ברון:

לא, 3 – 1  זה תוך הבניין, ו-2 הוא על הסביבה או על מחוץ לבניין. 

אייל לב ארי:

אז זה צריך להיות חלק 2. 

ג'ודי וסרמן:

מר ערן טמיר, זה חלק 2 בתקן? 

ערן טמיר:

לגבי 8-264, כן.  

ג'ודי וסרמן:

8-270 תקנות חנייה, (ב). משרד הפנים?

שירה ברנד:

התבקשנו פה לתת מידות למרחקים של חנייה. אנחנו בדקנו את העניין ביחד עם הנציבות ועם נציגי העמותות, והגענו לשתי מסקנות. אחת, שלפעמים אפשר לתת חנייה נגישה במגרש, אבל החנייה הקרובה יותר היא דווקא זו מהרחוב. כל מקומות החנייה, לאו דווקא הנגישה, נמצאות במגרש, אבל זה מגרש גדול ולכן החניות מרוחקות, לכן הכנסנו את סעיף קטן (ב) שאומר שאפשר שזה יהיה מחוץ לתחום המגרש אך קרוב ככל הניתן לכניסה אל הבניין ובלבד שחנייה כזאת תספק נגישות טובה יותר, ונתנו מגבלה של מרחק. 

ג'ודי וסרמן:

איפה כתוב נגישות טובה יותר? 

שירה ברנד:

כתוב 'אך כתוב ככל הניתן לכניסה לבניין ובלבד שחנייה כאמור תספק נגישות טובה יותר'.  

היו"ר אילן גילאון:

כתוב: 'על אף האמור בפסקה... חנייה נגישה יכולה שתהיה מחוץ לתחום המגרש, אם חנייה זו קרובה יותר לכניסה נגישה ובלבד שמרחק החנייה כאמור לכניסה הנגישה לא עולה על 50 מטר'. 

שירה ברנד:

(ג) מדבר על מקום שאי אפשר, שמטעמים של תכנון והנדסה אין אפשרות להתקין אותו במגרש ואז אמרנו שנשים אותה בחוץ, מחוץ לתחום הנכס. פה התקשינו מאוד למצוא מידה, כי מבחינתנו אם אי אפשר להתקין בתוך המגרש, לפעמים יכול להיות שגם ב-53 מטרים, עדיף כבר שתהיה חנייה נגישה בחוץ מאשר שלא תהיה בכלל. לכן בסעיף קטן (ג) לא הכנסנו מידה ובסעיף קטן (ב) כן הכנסנו מידה. 

היו"ר אילן גילאון:

זה יכול להיות גם 300 מטרים? 

שירה ברנד:

תיאורטית, כן. זה אולי כנראה לא יהיה, כי אין לזה כבר משמעות, אבל להגיד מידה... בדקנו כל מיני אפשרויות ונראה לנו שאנחנו לא נותנים מענה לכולם והאלטרנטיבה היא שאין אפשרות לתקינה. זאת אומרת זה או זה או כלום, אז כבר עדיף היה בלי להגיד מידה.

ג'ודי וסרמן:

למה בבניין ציבורי, שהוא לא בניין מגורים, יש הגבלת מרחק של 60 מטרים. שם אפשר היה לתת? 

שירה ברנד:

כי בניינים ציבוריים, אל"ף, המגרשים הרבה יותר גדולים ובי"ת הרחוב בדרך כלל הרבה יותר---

היו"ר אילן גילאון:

מתי מתרחשת מציאות כזאת במציאות?  

שירה ברנד:

מתרחש במציאות, בעיקר במגרשים קטנים, משופעים, מדורגים, שאין מקום לשים חנייה בתוך המגרש. אין חנייה במגרש, אין, אז מה לעשות? אז לא ניתן---

היו"ר אילן גילאון:

כמו במרכז תל אביב? 

שירה ברנד:

יכול להיות במרכז תל אביב, ושם אין בעיה של שיפועים, אבל יכול להיות גם בחיפה או בירושלים ושם כן יש בעיה של שיפועים, ולכן אמרנו שעדיף לתת את החנייה הנגישה ברחוב מאשר לא לתת בכלל. להגיד פה מטרים זה אמר בעצם שאנחנו מוציאים---

יעקב עילם:

פה צריך בהסכמה של הוועדה---

שירה ברנד:

זה תמיד צריך להיות בהסכמה, אבל השאלה לא היתה אם הסכמה או לא הסכמה, השאלה היתה אם אנחנו קובעים מרחק. לי לא אכפת לכתוב 50 מטר, אבל להגיד שזה נותן את התשובה?

היו"ר אילן גילאון:

לא מדובר בבניין חדש. הוא נותן פה חובה, נניח בבנייה תת קרקעית של חנייה---

שירה ברנד:

אם יש חובה, אין בעיה, אז אתה לא נכנס לסעיף הזה.  

ג'ודי וסרמן:

כן יש בעיה, כי לפי ההצעה שלך אפשר מלכתחילה, לא צריך לבוא קודם דרך (ג), שיש בעיה תכנונית ואז אתה בונה את החנייה מחוץ למגרש. את אומרת מלכתחילה 'אני יכולה לפי סעיף קטן (ב) לשים את החנייה מחוץ למגרש'. 

שירה ברנד:

רק אם היא טובה יותר. בוודאי. 

ג'ודי וסרמן:

קודם כל, לא כתוב טובה יותר. 

שירה ברנד:

אצלי כתוב 'ובלבד שחנייה כאמור---

ג'ודי וסרמן:

את כתבת 'קרובה יותר', את לא אמרת שהיא מספקת נגישות טובה יותר והשאלה אם צריך להוסיף גם את האלמנט הזה. 

שירה ברנד:

לא, יכולתי להגיד גם טובה יותר, זאת המטרה. זה בדיוק היה העניין. אם נח לך---

יעקב עילם:

הפחד שלי שקבלנים ויזמים ינצלו את הסעיף הזה כדי להתחיל ולפנות למהנדס הוועדה שאוכלים איתו צהריים פעמיים בשבוע---

היו"ר אילן גילאון:

יש לך הצעה לפשר ולקבל או לא?  

ערן טמיר:

יש לי הצעה לשפר. צריך לזכור שמדובר בבית של אדם, מקום מגורים שלו, 50 מטרים כל פעם מחדש ללכת ולבוא זה מרחק גדול מאוד. 

שירה ברנד:

אבל ההנחה היא שחנייה נגישה תהיה 58 מטרים, זאת הרי חנייה טובה יותר. 

ערן טמיר:

איך---

שירה ברנד:

לא יודעת איך, אבל זאת החנייה. שרטטנו וראינו ובדקנו ואמרנו. 

ערן טמיר:

כשהועלה פה קודם הנושא, יש פה מקום לתכנון של היזמים על מנת להוציא את החנייה הזאת החוצה וזה ממש לטובתם. אני לא יודע איך זה יגיע בתוך תחום החנייה שלהם למרחק של 150 מטרים. 

שירה ברנד:

אני אומרת שישבנו כולנו, שרטטנו את האפשרויות, ראינו שאם אתה בבניין כזה שהנגישות ברחוב היא הרבה יותר קרובה, אתה מעדיף אותה. 

ערן טמיר:

במקרה הכי גרוע, אם יש מצב שבו צריך ל---

היו"ר אילן גילאון:

מי יחליט את זה? 

שירה ברנד:

מורשי הנגישות. יש פה מורשי נגישות ש---

ערן טמיר:

תמיד פתוחה הדרך, במקרים הקיצוניים שאותם גב' שירה ברנד מתארת, לבקש פטור. בשביל זה בדיוק השאירו את המרחב של הפטור. 

היו"ר אילן גילאון:

מה אתה מציע? יש סכנה כזאת, כמו שפה מצוינת, של ניצול של הסעיף הזה, אז אני רוצה להיות סגור. 

יעקב עילם:

בקביעה של חנייה, קביעת החנייה הנגישה בבית מגורים, כתוב 'ככל האפשר קרוב לדרך הנגישה או למעלית' וכולי וכולי. פה את נותנת לאותו קבלן להגיד 'רגע, לא נח לי לשים את החנייה הנגישה קרוב לדרך הנגישה או לפתח של הבניין, או למעלית, אני אנסה לדחוף אותה החוצה'. קיים חשש כזה ואנחנו רואים סביב השולחן הזה את הלהט של ארגוני הקבלנים על כל סעיף, כאילו שחותכים בשר מבשרם. 

שירה ברנד:

בנוסח שאנחנו הצענו כתוב 'חנייה נגישה יכול שתהיה מחוץ לתחום המגרש אם חנייה זו קרובה יותר לכניסה נגישה'. 

היו"ר אילן גילאון:

הכל בסדר, בסדר, בסדר, הבעיה שלי זה מי הקובע ומי צריך לאשר את זה באופן סופי, מורשה הנגישות? אין לי פה סעיף כזה. 

ערן טמיר:

מורשה נגישות נותן אישור, זה נכון, אבל זה מורשה נגישות שבא מטעם היזם. 

היו"ר אילן גילאון:

הקבלן יגיד, 'בסדר, בנסיבות האלה זה מה ש---

ערן טמיר:

מורשה נגישות צריך לתת את האישור, זה נכון, אבל זה מורשה נגישות שבא מטעם היזם. אין פה למשל את הדרישה שהיתה בנוסח הקודם, כמו שמר יעקב עילם הזכיר, שזה יהיה קרוב ככל האפשר, לפחות. ואני חושב שאפילו 30 מטר זה לא מרחק סביר. 

ג'ודי וסרמן:

אני יודעת, וזאת הבעיה, שזה בכל מקרה, לא רק מטעמים של תכנון והנדסה.  

שירה ברנד:

אחד הטעמים של תכנון והנדסה זה (ג), אבל ב-(ב) העניין של קרבה, זה פשוט קרוב יותר. 

ג'ודי וסרמן:

אני לא יודעת אם תמיד טוב לאדם חנייה קרובה יותר, או אם היא קצת יותר רחוקה והיא מתקשרת ישירות למעלית מתחת לבניין או ליד הבניין. 

ערן טמיר:

נכון, למשל. מי ימדוד את המרחק הזה? הדוגמה שהיועצת המשפטית נתנה היא דוגמה נכונה, אם יהיה מרחק הליכה מעל 50 מטרים, אבל יש אפשרות לעלות דרך מעלית בחניון, אז---

היו"ר אילן גילאון:

אבל נגישה יותר זו הגדרה יותר פרוצה מאשר מרחק. 

ערן טמיר:

נכון, אני מסכים. כל הסעיף הזה הוא פתוח. זה צריך להיות המרחק שצריך---

שירה ברנד:

אם לא רוצים אותו, לנו אין בעיה ל... זה סעיף שבא להקל, לא סעיף שבא להקשות. 

ערן טמיר:

המרחק שצריך להיקבע הוא מרחק קצר יותר, צריך לקבוע באופן ברור שהחנייה צריכה להיות קרוב ככל שאפשר, ולא להשאיר רק את המידה. אפשר גם לדרוש באישור של מהנדס הוועדה. 

שירה ברנד:

זה תמיד באישור מהנדס הוועדה. 

רפי גולדשמיט:

אנחנו באנו להקל. אם זה לא מקל, אין לנו בעיה למחוק אותו. אנחנו נתבקשנו לתת מרחק ל-(ג). 

ג'ודי וסרמן:

נכון, ולא עשיתם. 

שירה ברנד:

כי שם ראינו שלתת מרחק זה רק להקשות עוד יותר. פה אמרנו, אם רוצים לשאול אותנו כמה זה קרוב יותר, אז זו מידה שנקבעה עם מר שמואל חיימוביץ. 

ערן טמיר:

לא נכון, הוא לא הסכים ל-50 מטרים. 

רפי גולדשמיט:

בישיבה ישבנו כולנו---

היו"ר אילן גילאון:

תקשיבו. 

ערן טמיר:

הוא לא הסכים ל-50 מטר. פה כתוב, אתם כתבתם בסיכום שלכם 30 מטרים. 

שירה ברנד:

השאלה היא לא אם אי אפשר, השאלה אם אפשר אבל החנייה בחוץ טובה יותר, זאת השאלה. כשהחנייה בחוץ היא טובה יותר. 

היו"ר אילן גילאון:

קרובה יותר, נוחה יותר. טוב, אני בינתיים משאיר את זה כך, אם יהיה רעיון יותר טוב, שיתעסק עם אותם דברים שתמיד קשה לנו לכמת אותם וזה שיקול דעתם של אנשים---  

ערן טמיר:

למה לא לקבוע 30 מטרים במקום 50 מטרים? 

שירה ברנד:

כי אנחנו סיכמנו 50. 

ערן טמיר:

זה לא נכון אפילו לפי הסיכום שאת כתבת. כתוב שהנציבות הציעה 30 מטר. 

שירה ברנד:

זה בישיבה הקודמת שהיתה פה בכנסת. 

היו"ר אילן גילאון:

זה לא הסיכום שאתם הגעתם ביחד עם הנציבות, ה-50 מטרים? מתוך ניסיון אישי, אני אומר לכם ש-50 מטר זה הרבה. 

ישראל אבן זוהר:

זה עד 50 מטר. מי שמתנהל בכיסא גלגלים, זה פחות בעייתי, זה יותר בעייתי למי שהוא---

ערן טמיר:

ומי שלא מתנהל בכיסא גלגלים? 

שירה ברנד:

האלטרנטיבה היא חנייה נגישה עוד יותר רחוקה---

היו"ר אילן גילאון:

במאבק הגדול של הנכים, אחד הנכים אמר לי 'בוא'נה, אני, אם יורד גשם, לא תופס חנייה של נכים, כי אני יכול עם העגלה, אני משאיר למסכנים כמוך שלא יכולים...'. זה מרחק גדול. 

שירה ברנד:

נכון, אבל האלטרנטיבה היא שהמרחק בתוך המגרש עוד יותר גדול. זו הבעיה. 

יעקב עילם:

הפחד הגדול שזה ייתן פרצה לכל מיני יזמים---

היו"ר אילן גילאון:

לא לעשות חניות. זה הפחד הגדול לעולם. לכן אם יש לכם רעיון איך לצמצם את הפחד הזה, אני אשמח. 

ערן טמיר:

לקבוע מרחק של 30 מטרים. 

גבריאלה עילם:

אפשר להציע שפשוט ישתנה הניסוח של סעיף (ב). זה לא 'על אף האמור', אלא אם מה שיש לנו בסעיף הקודם, ההצעה שלכם, אם מה שמוצע בהתחלה בלתי אפשרי, אז יש אפשרות---

שירה ברנד:

השאלה לא אם זה אפשרי, זה אפשרי, אבל החנייה ברחוב יותר קרובה, היא יותר טובה---

ערן טמיר:

זו עוד סיבה שאינה סיבה---

שירה ברנד:

תכנונית אפשר לשים את זה, זה יהיה במרחק של 52 מטרים. אפשר. 

היו"ר אילן גילאון:

אבל לקרוב בין השניים, פה הייתי מוסיף משהו. 

שירה ברנד:

אני חושבת שלהגיד שאם החנייה כאמור תספק נגישות טובה יותר, זו הצעה---

דובר:

ובלבד.  

היו"ר אילן גילאון:

אני כרגע משאיר את זה כך. 

ג'ודי וסרמן:

כבר ב-(א) אפשר שהחנייה הנגישה, שמספקת נגישות טובה יותר, תהיה מחוץ למגרש---

שירה ברנד:

לא, זה ה-(ב) הקודם. 

ג'ודי וסרמן:

סליחה, (ב) הנמצא, אני קוראת את (ב). 

שירה ברנד:

את (ב) שאתם מציעים או את (ב) שאנחנו מציעים? 

אייל בן ארי:

(ב) שהיה לפני הוועדה לפני הנוסח שלכם. 

היו"ר אילן גילאון:

'חנייה נגישה שאין אפשרות...'. 

שירה ברנד:

את (ב) הפכנו ל-(ג) והוספנו את ההצעה של (ב) שלנו. אבל לא אכפת לי להוסיף ב-(ב) שלנו את המשפט ש'החנייה כאמור תספק נגישות טובה יותר'. 

ערן טמיר:

קרובה וטובה, למה רק טובה? 

שירה ברנד:

כתבנו כבר 'אם חנייה זו קרובה יותר לכניסה ומספקת נגישות טובה יותר'. 

ערן טמיר:

אבל בואו נקבע גם מרחק קצר יותר כ-50 מטרים. לבן אדם שזה הבית שלו, זה מרחק ארוך מדי, בוודאי למי שלא מתנייד על כיסא גלגלים. 

שירה ברנד:

האלטרנטיבה היא שהחנייה בתוך המגרש היא יותר מ-50. 

ערן טמיר:

אני לא יודע איך עושים את החשבון, איפה עושים את החנייה, אם עושים אותה בכוונה בקצה, כדי לעשות את החשבון. 

שירה ברנד:

מר טמיר, אתה לא ישבת איתנו? קראנו את השרטוטים, מדדנו על הלוח. 

ערן טמיר:

ועדיין אנחנו אומרים שהמרחק צריך להיות קצר יותר.  

יעקב עילם:

אדריכל יודע לשרטט איך שהוא רוצה לפי התוצאה שהוא רוצה לקבל. 

שירה ברנד:

אתם רוצים לכתוב 30, תכתבו 30. אנחנו חושבים שזה סעיף בא להקל---

היו"ר אילן גילאון:

אנחנו רוצים להיות כמה שיותר קרובים לחור המחט, אבל שאנחנו נהיה במצב של ישימות מקסימלית. עוד פעם, אני לא רוצה להביא לתקנות מצוינות שהן תהיינה לא קשורות למציאות. 

שירה ברנד:

אנחנו חשבנו שלהגיד 'נגישות טובה יותר' וקרוב יותר, לתת מרחק, ואפילו ספרנו את האורך---

היו"ר אילן גילאון:

אז איפה הכנסתם את הדבר הזה? מה שהיה במקור 'חנייה כאמור תספק נגישות טובה יותר'. איפה אתם מוסיפים טובה יותר וקרובה יותר?  

שירה ברנד:

ב-(ב) המוצע, 'על אף האמור בסעיף קטן (א), חנייה נגישה יכול שתהיה מחוץ לתחום המגרש אם חנייה זו קרובה יותר לכניסה נגישה ומספקת נגישות טובה יותר ובלבד...'.

היו"ר אילן גילאון:

בסדר, אז בואו נקרא את זה בנוסח הזה. ושוב, אם למישהו יהיה נוסח יותר מוצלח, אנחנו נשמח לקבל. אתה יכול לקרוא את זה עם התיקון? 

אייל לב ארי:

'(ב) על אף האמור בפסקה (א), חנייה נגישה יכול שתהיה מחוץ לתחום המגרש, אם חנייה זו קרובה יותר לכניסה הנגישה ומספקת נגישות טובה יותר, ובלבד שמרחק החנייה כאמור מכניסה נגישה לא עולה על 50 מטרים'.

ערן טמיר:

אני עוד פעם חוזר על הבקשה. אם רוצים להחליט לא לקבל את הבקשה הזאת, בסדר, אבל צריך לקבל החלטה. 

היו"ר אילן גילאון:

אתה רוצה לרשום 40 במקום 50? 

שירה ברנד:

אנחנו לא ניחשנו את המספר הזה, אנחנו לקחנו מגרשים, מדדנו אורך צלע ומדדנו אורך הצלע השנייה והגענו למספר הזה, 50. זה יכול להיות גם 47, אבל בחרנו מספר סביר שאפשר יהיה גם לזכור אותו. כך בחרנו אותו. אין לנו פה את נציג עמותת האדריכלים, אבל בדקנו איתם, מדדנו איתם. 

ערן טמיר:

זה לא שהוא לא הוזמן. גם צריך לקצר את זה, וגם לכתוב 'קרוב ככל האפשר', בכל מקרה שיש. שיהיה ברור שמדובר במידת מקסימום, שיש חובה למורשה נגישות לחפש עמדה קרובה יותר. 

רפי גולדשמיט:

אתה מרע אם אתה משאיר פה 50, אז יהיו יותר בתוך המגרש. אם אתה מקצר לי, אז כבר מ-40 הוא ירוץ החוצה. אני רוצה שהוא יישאר בפנים. 

ערן טמיר:

הפוך, אתה מוציא אותו החוצה. 

רפי גולדשמיט:

רק אם הוא עובר את ה-50. זו היתה הכוונה שלנו. 

שירה ברנד:

אתם זוכרים שאנחנו מדדנו? אנחנו שרטטנו ומדדנו את האורך של המגרש וזה 30 מטר האורך ועוד להיכנס מאחורה, זה עוד 20 מטר. 

ג'ודי וסרמן:

אולי גם נחליף את הסדר, שקודם יהיה (ג) ואחר כך (ב)? שהאמירה של התקנות יהיו שקודם צריך לנסות בתוך המגרש ואחר כך אם אי אפשר, ייצאו החוצה. 

היו"ר אילן גילאון:

ברור. גם ההיגיון מחייב את זה. 

ישראל אבן זהב:

יש לי הערה לגבי הסעיף הזה. אני חושב שכדאי שיהיה רשום שזה יהיה באחריות הקבלן להשיג את האישורים לקבל חנייה בחוץ. 

שירה ברנד:

לא צריך לכתוב באחריות מי בתקנות. 

ישראל אבן זהב:

אני לא יודע, מחר הוא יגיד 'אני הכנתי ב---

שירה ברנד:

מהנדס הוועדה חותם על הבקשה להיתר. 

ערן טמיר:

אז לפי מה הוא יקבע שיש חנייה? 

שירה ברנד:

הוא צריך לעבות את מקומות החנייה? אז על הדבר הזה הוא יביא אישור מהמחלקה הרלוונטית בעירייה. אחרת ודאי הוא לא יקבל היתר, כי אין לו מספיק מקומות חנייה. 

יעקב עילם:

הוא לא יקבל היתר אם אין מספר חניות לפי מה שרשום וכולי וכולי. 

ערן טמיר:

חניות שהוא מוציא מחוץ לשטח של המגרש? 

שירה ברנד:

ודאי. הוא חייב להביא מקומות חנייה, כמו בכל חנייה אחרת. 

ישראל אבן זהב:

אני עוד לא רואה את מהנדס הוועדה שנותן חניות מחוץ למגרש.

היו"ר אילן גילאון:

רבותיי, אנחנו ממשיכים. 8-271. 

שירה ברנד:

ב-8-271 גם התבקשנו להציג תיקון.  

ג'ודי וסרמן:

הסעיף הזה לא נדון, לבקשת משרד השיכון. 

שירה ברנד:

בסדר, אז אני מציגה את התיקון שלנו לעומת הנוסח המקורי, אחרי הדיונים שלנו. אנחנו בדקנו, החניות האלה לרכבים הגבוהים אמורים להתאים לאנשים עם מוגבלות בניידות והבניינים שמתחילים להקים בהם מעלית, שזה גם נותן את המענה, בניינים מגובה של 10 מטרים, זאת אומרת בניינים שמתחילים מ-12 יחידות דיור. 12 יחידות דיור זה 24 מקומות חנייה לפחות, אם לא יותר, כבר הגענו ליותר, ולכן אנחנו הוספנו את המדרגה של רכב גבוה, החל מ-31 מקומות חנייה.  31 עד 75. במקום מ-51, הורדנו את זה ל-31. 

ישראל אבן זוהר:

זה בסדר. 

היו"ר אילן גילאון:

טוב, האם הטבלה הזאת בסדר? 

ישראל אבן זוהר:

זה בסדר, היא מוסכמת על כולם. 

היו"ר אילן גילאון:

אוקי. אז אנחנו יכולים לאשר את זה. 

הלאה, 8-272

ישראל אבן זוהר:

יש לי הערה ל-272. כתוב פה שהשיפוע יכול להיות עד 3.5% במקום חנייה. בתקן מופיע עד 2.5%, אני מציע לאמץ את התקן, כי ב-3.5% יכול להיות מקרה שנכה מוציא כיסא גלגלים מהרכב והכיסא מתחיל לנסוע לו וקשה לו לרוץ אחרי הכיסא. בתקן נתנו על זה את הדעת והקטנו את המידה ל-2.5%. אני מציע לכתוב כמו בתקן.  

שירה ברנד:

אנחנו הסכמנו על 3.5% בכל הישיבות שהיו עד היום, כולל בישיבה האחרונה שגם אתה היית בה ואף אחד לא העלה את העניין. אני לא איש המקצוע שיודע להגיד, אני רק יודעת להגיד שזאת היתה הסכמה של כל הגורמים עד לרגע זה. אין לי כרגע תשובה להגיד אם זה טוב או לא טוב. 

יעקב עילם:

אני חושב שבתקן הישראלי נקבעה מידה אחרי איזה שהיא בדיקה, לכן אני חושב שאין סיבה שלא לאמץ את מה שכתוב בתקן. 

היו"ר אילן גילאון:

בסדר גמור, מקבל, 2.5%. 

שירה ברנד:

השיפוע הזה היה ונשאר לכל אורך הדרך ומה שבעיניי הוא לא לגיטימי זה שאנחנו מקיימים עשרות דיונים וכך ברגע אחד, לי אין את איש המקצוע על ידי להגיד כן או לא, אני לא יודעת להגיד אם זה טוב או לא טוב. 

יעקב עילם:

גב' שירה ברנד, אני רוצה להסביר לך קצת את המהות. 

היו"ר אילן גילאון:

בגלל שהיא אמרה שבדקה מקבלים את זה, אתה יכול לעשות בשעה את אותה טעות, אז זה לא משנה. בואו נעשה את זה בדקה. 

ג'ודי וסרמן:

ב-8-273 – אושר. 

ב-8-274 למרות שהסעיף אושר, מבקשים לשנות את סעיף קטן (א).

שירה ברנד:

כן, בסעיף קטן (א) היתה הסכמה בדיון הקודם לצמצם את אורך מקום החנייה לחמישה מטרים. אנחנו קיבלנו עבודה יפה שעשה מר ישראל אבן זוהר לגבי המידות של המכוניות וראינו שחמישה המטרים לא נותנים מענה. יש מכוניות ארוכות יותר ואנחנו יוצרים כנראה בעיה בטיחותית, שהמכוניות האלה יבלטו החוצה ולכן אנחנו מציעים למחוק את סעיף קטן (א). יחד עם זה, הגענו להבנה שבמקומות שבהם חייבנו רכב גבוה, עד 75 מקומות חנייה, אפשר להסתדר גם עם גובה של 2.20, למרות שהתקן דורש גובה גבוה יותר. לכן אנחנו מבקשים להחליף את ההקלה של סעיף קטן (א) לא לחמישה מטרים, אלא לגובה מקום החנייה. 

ג'ודי וסרמן:

2.20 נותן מענה? 

ישראל אבן זוהר:

לרוב הוואנים, כן. לא לכולם, אבל אי אפשר להרים בניין---

שירה ברנד:

אבל אלה שאתה לא נותן להם מענה, אנחנו מדברים רק על הבתים הקטנים מאוד, שבהם נותנים את החנייה הזאת. מ-75 מקומות חנייה לא נתנו את ההקלה הזאת. 

היו"ר אילן גילאון:

זאת אומרת, מעל 2.20 לא יכול להיות מתחת לבניין. 

ישראל אבן זוהר:

בדקתי, טרנספורטר זה בסביבות 2, 2.10, משהו כזה, כשהוא נכנס. 2.20 זה נטו. הוויטו נכנס, אבל הספרינטר לא נכנס, כי הוא 2.5 מטרים עם המזגן. אי אפשר לכופף את כל המדינה בשביל מכונית פה ושם. ברכבים האלה אין מעלית, יש מעלית בתוך הרכב. 

היו"ר אילן גילאון:

ולרכבים שיש להם את המעלית של העגלה מעל הרכב? 

ערן טמיר:

זה עובר את 2 המטר. 

ישראל אבן זוהר:

הם 2, 2.05, לא יותר. אלא אם שמו את זה על ג'יפ, ואז זה יותר גבוה, אבל ברכב פרטי אין שום בעיה. 

היו"ר אילן גילאון:

אוקי. אנחנו ב-(ד). 

ג'ודי וסרמן:

אנחנו ניקח את מה שאושר בסעיף 270 ונאמץ את זה גם כאן?  

שירה ברנד:

כן. זה מה שדיברנו לפני רגע, אבל 8-270 מדבר על כל מקומות החנייה. אנחנו צריכים את זה פעמיים? 

ג'ודי וסרמן:

למה אתם הצעתם את זה פעמיים? 

שירה ברנד:

חילקנו, מה גבוה ומה נמוך. זה רק עניין של נוסח. זה לא משנה לנו אם זה פעמיים או פעם אחת, ובלבד שברור ש-8-270 חל גם על רכב גבוה. 

ג'ודי וסרמן:

צריך פעמיים, אז נוסיף גם כאן שזה מספק נגישות טובה יותר. 

ישראל אבן זוהר:

סליחה, מה מחליף את החמישה מטרים האלה? 

ג'ודי וסרמן:

הגובה. 

שירה ברנד:

ב-(ג) רק תיקנו את הניסוח, שיהיה ברור, 'ממדי מקום חנייה נגיש לרכב גבוה, ביחס לממדי מקום חנייה נגיש לרכב רגיל'. 

היו"ר אילן גילאון:

אין בעיה. 

ג'ודי וסרמן:

8-280. 

שירה ברנד:

הסיכומים שלנו נמצאים בסעיף קטן 8-281 (ד). אלה סעיפים שהוספנו. 

אייל לב ארי:

לגבי המפרט של המעליות. '(1) מספר הקומה יצוין לצד כל אחת מ-2 מזוזות דלת המעלית, לפי הוראות תקן ישראל 1918 חלק 3 - 1, בסעיף הדן בסימון הקומה. (2) ליד כל לחיץ בלוח הפיקוד, או עליו, תירשם משמעותו בכתב ברייל, שיתקיימו בו הוראות תקן ישראל 1918, חלק 4 בסעיף הקן בכתב ברייל. (3) החלק הפעיל של הלחיצים יהיה בניגוד חזותי ובניגוד מישושי לפני הלוח או המשטח שמסביבו. (4) פני לוח הלחיצים יהיה בניגוד חזותי לסביבתו'. 

ראובן ברון:

שתי הערות. הכיתוב, בתקן כתוב 'לצד המזוזה'. צד המזוזה זה בעיה, זה יכול להיות על הקיר באיזה שהוא מקום מרוחק ואילו חלק 70, ככל שאני זוכר, של תקן המעליות שמדבר על מעליות נגישות מדבר על המזוזה עצמה. 

שירה ברנד:

הנוסח של הסעיף הזה הוא מלה במלה מבניין ציבורי חדש. 

היו"ר אילן גילאון:

המזוזה הזאת זה ביטוי או שזו מזוזה אשכרה.  

ראובן ברון:

לא, מה שאנחנו קוראים משקוף, אבל זה לא משקוף. המשקוף זה למעלה. 

הערה שנייה, לפי מה שקראתם מופיע כיתוב ברייל, אני לפחות לא שמעתי כיתוב רגיל בניגוד חזותי מישושי. 

שירה ברנד:

החלק הפעיל של הלחיצים יהיה בניגוד חזותי מישושי. 

ראובן ברון:

לא זו הכוונה, הכוונה שהספרות תהיינה בולטות. 

שירה ברנד:

מה זה ניגוד מישושי? זה לא שזה יהיה בולט?  

ראובן ברון:

גם הכפתור יהיה בולט וגם המספר 3 יהיה ניתן למישוש וגם יהיה חזותי. 

ג'ודי וסרמן:

בואו נקרא אחד אחד.  

אייל לב ארי:

בואו נתחיל עוד פעם, לפי הדרישה. מספר הקומה יצוין לצד כל אחת משתי המזוזות. במקום לצד המזוזות, על שתי המזוזות? 

שירה ברנד:

לפי התקן זה על משקוף המעלית. לצד כל אחת משתי מזוזות דלת המעלית---

ג'ודי וסרמן:

אבל ראובן מבקש על כל אחת מהמזוזות. 

ראובן ברון:

אני מבקש שזה לא יהיה על הצד, כי צד זה יכול להיות הקיר פה והצד פה או גם שם באיזה שהוא מקום. זו בעיה. מה גם שאם זה נמצא על המזוזה, אז מי שנמצא בפנים יכול במגע יד, מתוך המעלית, להרגיש את זה. 

אייל לב ארי:

אז בעצם מספר הקומה יצוין על שתי המזוזות? 

היו"ר אילן גילאון:

מר ברון, אני לא מבין את ההצעה שלך. 

שירה ברנד:

אתה רוצה שנכתוב 'מספר הקומה יצוין על משקוף המעלית'? 

ראובן ברון:

על מזוזת המעלית. בחלק הפנימי, על המבנה.  

יעקב עילם:

הכוונה היא שאם הדלת של המעלית סגורה ככה, אז המספר יהיה בצד, שהוא יוכל להרגיש את זה. 

היו"ר אילן גילאון:

זה אפשרי? 

יעקב עילם:

כן, כי כשהמעלית נסגרת, היא לא מגיעה לפה, היא מגיעה בערך--- 

היו"ר אילן גילאון:

ואם זה יהיה על הקיר?  

יעקב עילם:

כשזה יהיה על הקיר, אנחנו לא יודעים איפה יתחיל, אולי מפה, או פה, או פה. 

שירה ברנד:

בבניין ציבורי כתבנו 'מספר הקומה יצוין על משקוף המעלית לפי תקן 1918 חלק 3 – 1'. לא אכפת לנו לכתוב את זה גם פה. זאת היתה הכוונה. 

היו"ר אילן גילאון:

והתקן הזה, זה מה שזה אומר? 

יעקב עילם:

כן. 

גבריאלה עילם:

בתקן 3 – 1 מדובר במספר הקומה רק בניגוד חזותי ולא ניגוד מישושי. 

ערן טמיר:

לא, שלט מישושי, 283. 'נוסף על הנדרש בסעיף הדן בשילוט מעליות, יצוין בפתח של מעליות מספר הקומה על גבי שלט מישושי לצד כל אחת משתי מזוזות הדלת בכל קומה...'.

שירה ברנד:

לצד כל אחת משתי מזוזות הדלת, זה ביטוי מהתקן. אתם רוצים שנרשום ככה? 'מספר הקומה יצוין על משקוף המעלית לפי תקן 1918'. 

ראובן ברון:

מזוזה, תתקני. 

שירה ברנד:

בתקן כתוב על המשקוף. 

ראובן ברון:

את קוראת את התקן, לא את התיקון שלנו? 

שירה ברנד:

אני קוראת לך קודם כל מה שכתבנו בבניין ציבורי. בבניין ציבורי כתבנו 'מספר הקומה יצוין על משקוף דלת המעלית לפי תקן 1918, חלק 3 – 1'. בתקן כתוב שמספר הקומה יצוין לצד כל אחת משתי מזוזות דלת המעלית וזה מה שכתבנו עכשיו. לא אכפת לי לכתוב את זה כמו שכתבנו---

ראובן ברון:

לא, בתקן ישנה שגיאה, לכן ציינתי פה. אבל ישנו מקום אחר, תקן המעליות, חלק 70, ואני זוכר שהחלק הציבורי הפנה לחלק 70 של תקן המעליות ושם, נדמה לי, זה יותר מדויק. הוא לא כותב שני צדדים, הוא כותב רק צד אחד. 

שירה ברנד:

אבל מר ערן טמיר בודק במקביל גם את תקן 70 והוא לא חושב שזה יותר... תגיד אתה, מר טמיר. 

ערן טמיר:

כרגע עוד לא מצאתי את זה, אבל באופן עקרוני אני חושב שהכי נכון זה כמו שעשינו לגבי מבנים ציבוריים, להפנות לתקן. למה אנחנו לא מפנים לתקן? 

שירה ברנד:

אנחנו מפנים לתקן גם פה, בדיוק אותו דבר, לחלק 3 - 1, גם בבניין ציבורי מפנים לחלק 3 - 1. 

ראובן ברון:

ברגע שאתה מפנה לחלק 3 - 1, חלק 3 - 1 מפנה לחלק 70, אז צריך להיות אותו הדבר כמו בבניין ציבורי. 

היו"ר אילן גילאון:

הבנו, אנחנו רוצים את זה במשקוף ואם התקן הוא זה שנותן את זה, אז אנחנו מציינים את התקן. בסדר. 

ג'ודי וסרמן:

אז ניקח את מה שעורכת דין ברנד הקריאה, 8-120(ג). 

שירה ברנד:

מספר הקומה יצוין על משקוף המעלית לפי הוראות תקן 1918 חלק 3 - 1, בסעיף הדן בסימון הקומה. 

ערן טמיר:

זה סעיף מעליות, בתת סעיף הדן בסימון הקומה. 

שירה ברנד:

בלי להפנות לסעיף? בואו נפנה לסעיף, לפחות יידעו איפה לחפש, בסעיף הדן בסימון הקומה, במעלית, ודאי במעלית. 

ראובן ברון:

עכשיו נחזור ללחיצים. 

אייל לב ארי:

'ליד כל לחיץ בלוח הפיקוד, או עליו, תירשם משמעותו בכתב ברייל, שהתקיימו בו הוראות תקן ישראל 1918 חלק 4, בסעיף הדן בכתב ברייל'. 

ראובן ברון:

ההערה שלי; כיתוב ברייל זה אותו כיתוב בנקודות. למעשה זה נכנס פה, מבחינתי, לתפארת המליצה. מה שחשוב שיהיה כתב אנלוגי. כתב אנלוגי זה המספרים שאנחנו מכירים, 3, 4, וכולי, שהם יהיו בניגוד חזותי ומישושי, שניהם יחד, והם יהיו על הכפתור, על הלחיץ.

שירה ברנד:

זה הסעיף הבא, סעיף (3). 'החלק הפעיל של הלחיצים יהיה בניגוד חזותי ל---

ראובן ברון:

לא, את טועה. החלק הפעיל זה הלחיץ, הלחיץ כולו. היום לחיצים חדשים הם בצורת נדנדה, הם מחוברים באחד הצדדים שלהם לקיר והצד השני עולה ויורד, כמו מתג או משהו כזה. 

יעקב עילם:

זה החלק הפעיל. 

ראובן ברון:

הכוונה שירגישו את הלחיץ ואני מתכוון שלא מספיק להרגיש אותו, אלא צריכים לראות לאיזה קומה הוא מתכוון, לכן אני חוזר לסעיף הקודם, שנקרא פה קודם, ובמקום---

אייל לב ארי:

זה לא חלק פעיל? שאלתי את מר ראובן ברון אם זה לא חלק פעיל. 

שירה ברנד:

במקום שלוחצים יהיה ניגוד מישושי, זה לא מספיק? 

ראובן ברון:

יש פה שני דברים. ככל שאני מבין, מה שגב' שירה ברנד קראה, ואתם מתייחסים, זה האם הלחיץ עצמו הוא נימוש, אם מרגישים בו. אני מתכוון לכיתוב שנמצא עליו או לידו, שגם הוא צריך להיות מובחן, שיראו לאיזה מספר הכוונה. 

שירה ברנד:

אבל כתבנו 'פני לוח הלחיצים יהיה בניגוד חזותי לסביבתו', זה לא עונה לכם?  

ראובן ברון:

לא. 

ג'ודי וסרמן:

מה קיים בבניין ציבורי? 

ערן טמיר:

בבניין ציבורי יש הפניה לתקן 2481 חלק 70. 

היו"ר אילן גילאון:

מה ההפניה נותנת? 

ערן טמיר:

ההפניה נותנת הסדרה גם של סימון הלחיצים, גם של גובה של מתקן הפיקוד, גם של מרחק בין הלחיצים, הנושא של הניגוד החזותי והניגוד המישושי. הוא עושה את כל הדברים האלה. 

היו"ר אילן גילאון:

אז זה עונה לכל מה שאתה מדבר פה, מר ברון.  

ראובן ברון:

אנחנו פה לא מפנים. 

ערן טמיר:

משרד הפנים לא רצה להפנות לחלק 70 משום שיש שם גם הפניה או גם התייחסות ל---

היו"ר אילן גילאון:

מה ההבדל בין משרד הפנים למר ראובן ברון? 

ערן טמיר:

הם תיכף יגידו, אבל לדעתי הבעיה היתה שיש בחלק 70 גם התייחסות לחיווי קולי. 

ג'ודי וסרמן:

אפשר להגיד למה אין חיווי קולי. 

שירה ברנד:

אנחנו בדקנו את התקן. בבניין ציבורי זה מעליות גדולות ולכן שם אין בעיה להחיל את סעיפים 5 עד 7, אבל בבניין מגורים אנחנו מדברים על מעלית מטיפוס 1, או מטיפוס 2, אלה לא המעליות הגדולות ושם להכניס את כל המגבלות האלה יכול ליצור עלות גבוהה מאוד. 

ערן טמיר:

זה לפי התקן. 

שירה ברנד:

לכן הסכמנו לדברים שהם רלוונטיים. הוויכוח היה על הלחיצים ואת כל סעיפי הלחיצים, מבניין ציבורי החדש, החלנו גם פה. מתוך נקודת הנחה שהחלק הפעיל של הלחיצים זה באמת כולל את--- 

ערן טמיר:

אני לא יודע מאיפה הבאת את זה שהעלות גבוהה. 

שירה ברנד:

מכיוון שאתה צריך להזמין מעלית שלא קיימת. 

ערן טמיר:

לא נכון. את בכל מקרה מפנה למעליות מטיפוס 1 שהן עומדות בתקן הזה כמו שכתוב בחלק 70. יש לנו גם תשובה מהמהנדס לוסטיג, שהוא מומחה בדבר הזה, ושהוא אומר שאין שום בעיה להפנות לחלק 70 ולהחריג את כל מה שקשור לחיווי קולי. 

היו"ר אילן גילאון:

מדובר בניגוד, בכתב ברייל ומדובר ב... הכל באותו לחיץ? 

ג'ודי וסרמן:

לא, ליד הלחיץ. 

ראובן ברון:

או עליו, איפה שיש מקום, תלוי ב---

שירה ברנד:

בגודל של המעלית. אני לא יודעת לתת תשובות. אני אומרת לכם את האמת, אין לי פה את אנשי המקצוע. זה הסיכום שהסכמנו עליו. 

ג'ודי וסרמן:

מי הסכים עליו? 

ערן טמיר:

לא נכון. 

היו"ר אילן גילאון:

חבר'ה, אתם לא עושים את זה יותר. אנחנו לא נתקדם כך. מר ברון, אני ביקשתי שתשבו ותגיעו עם דברים מוסכמים. בשבילי הדברים הם סינית ואני סומך במאת אחוזים על מה שאומרים לי כאן. אתה בטוח שכל מה שאתה דורש כאן זה מחויב המציאות ואין בלתו וזה קריטי? 

ראובן ברון:

לא רק שזה מחויב, זה גם מה שקיים היום. ככה מספקים היום מעליות. 

היו"ר אילן גילאון:

עורכת דין ברנד, מה הבעיה? אם זה התקן של המעלית ממילא והלחיצים האלה ממילא קיימים--- 

שירה ברנד:

אני יודעת להגיד רק דבר אחד, שאנחנו ישבנו כולנו ביחד עם תקן, עם חלק 70, ודיברנו בדיוק על איזה שורות מהתקן אנחנו מכניסים לפה ואלה השורות שנכנסו לפה. אם רוצים להכניס עכשיו דברים אחרים, יכול להיות שזה טוב או לא טוב, אני לא יודעת להגיד, אני לא אשת המקצוע בענייני מעליות. אנחנו רצינו להתייעץ עם אנשי המקצוע המתאימים---

ערן טמיר:

אני אגיד לך מה השגיאה. 

שירה ברנד:

אני ראיתי פנייה שלכם למהנדס לוסטיג, את התגובה שלו לא ראיתי. 

ערן טמיר:

ביום חמישי הוא נתן את התשובה, היא הועברה גם---

שירה ברנד:

אליי לא הגיעה התשובה, אבל אני לא יודעת מה לעשות עם תשובה כזאת שאני לא בדקתי אותה. אני לא המומחית למעליות---

ראובן ברון:

חלק 70 לא מדבר על ברייל בכלל. לא יכול להיות שהעתקתם משם. כלומר היתה איזה שהיא שגיאה פה. שם כתוב שמספר הקומה יהיה כתוב על הלחיץ או לידו. 

היו"ר אילן גילאון:

תשמע, מר ברון, מה שנשאר לנו כדי לסגור היום את העניינים זה מה שאתה העלית, ההצעות שלך. אני משאיר את הדברים האלה פתוחים עד לפעם הבאה, אבל אני מבקש שתגיעו לעמק השווה. אנחנו יכולים כל פעם לעשות דברים ויש התפתחויות טכנולוגיות שמחייבות. אין לי מושג---

שירה ברנד:

גם לי אין, אני רק יודעת להגיד מה סיכמנו. 

היו"ר אילן גילאון:

אנחנו לא יכולים להתקדם כי כל פעם מישהו יעצור את העגלה ויוסיף עוד דבר.  

ראובן ברון:

ישבנו עם משרד הפנים, אבל לא דיברנו על מעליות. 

ג'ודי וסרמן:

מר ברון, תיפגש איתם על המעליות ועל המדרגות. 

ערן טמיר:

יש גם התייחסות למיקום הסמל ואופן הסמל וגובה התבליט של הסמל. 

שירה ברנד:

לא דיברנו על זה בכלל. 

ערן טמיר:

אני אומר לך שזה שם. אני שלחתי לך את התקן הזה. 

ישראל אבן זוהר:

בסדר, נשב על המעליות עוד פעם. 

היו"ר אילן גילאון:

אז נדבר גם על המידות של המעליות. 

שירה ברנד:

אני רוצה להגיד מה נשאר לנו פתוח גם במעליות, כי מה שמר ערן טמיר אומר, זה לא מה שמר ראובן ברון אומר. 

היו"ר אילן גילאון:

במעליות הלחיצים עם כל הסימונים שהוא מדבר עליהם. 

שירה ברנד:

ערן מדבר גם על סמל וגם על הרבה דברים אחרים ש--- 

ערן טמיר:

אני חושב שמר ברון אומר את אותם דברים שאני אומר. הוא יסכים להפניה לתקן חלק 70 והחרגה של כל מה שקשור לחיווי קולי, בתוך המעלית ומחוץ למעלית. 

ראובן ברון:

נכון. 

היו"ר אילן גילאון:

מקובל? אפשר לקבל את זה, גב' ברנד? 

שירה ברנד:

אני לא יודעת להגיד, אני לא---

היו"ר אילן גילאון:

לא, התקן הישראלי?

שירה ברנד:

אנחנו ישבנו על התקן ועברנו על התקן ואמרנו איזה סעיפים אנחנו מקבלים והסעיפים שאמרנו שאנחנו מקבלים הם אלו שנמצאים פה. עכשיו הם רוצים להרחיב, אולי זה טוב, אבל אני לא--- 

היו"ר אילן גילאון:

בשבוע הבא אני מתכוון להתעסק עם זה בדיוק חמש דקות, כדי לסגור את הניסוחים ולאשר בשעה טובה את החלק הזה.

ג'ודי וסרמן:

אם אין הסכמה, הנציבות מתבקשת להביא נוסח שלה ומשרד הפנים נוסח שלו, והוועדה תכריע בין שני הנוסחים.  

היו"ר אילן גילאון:

ונדבר גם המידות בשבוע הבא. ביחד. 

ערן טמיר:

זה למשרד הפנים, את זה אני לא יכול להכריח אותם, כי זה חדש, ההערה של לוסטיג על המידות. 

ג'ודי וסרמן:

8-285. 

אייל לב ארי:

במקור היה בעצם בניין נגיש, כיוון שהחלטנו להוריד את ההגדרה של בניין מגורים נגיש מכיוון שהצירוף לא נראה לנו הכי מתאים. ההפניה היא דרך התרגום ההפוך של הגדרת בניין נגיש שבסעיף 158(א)(ו)(4) לחוק, שמגדיר שבניין נגיש הוא בניין שהפרשי הגובה בין המפלס לכניסה למפלס של הכניסה הכי גבוהה עולה על עשרה מטרים. 

שירה ברנד:

מחקנו את ההגדרה של בניין נגיש. 

ג'ודי וסרמן:

מר טמיר, מדובר בבקשה שלך מהדיון הקודם. היא התקבלה וההחלטה היתה לכתוב שאינו בניין נגיש. ההתאמה הזאת לא מתאימה, זה יוצא לא קריא ולכן אנחנו מפנים לרישא של 280 וזה נותן מענה. 

8-290 (ב). 

היו"ר אילן גילאון:

הסימון של המדרגה. 

שירה ברנד:

זאת ההסכמה שהגענו אליה. 

אייל לב ארי:

'שלח המדרגה הראשונה והמדרגה האחרונה בכל מהלך מדרגות בבניין מגורים חדשים, יהיה סימון לפי הוראות תקן ישראל 1918 חלק 3 - 1, בסעיף הדן באמצעי אזהרה למדרגות. הוראות אלה לא יחולו על מהלך המדרגות העולה הראשון במפלס הכניסה'. 

ערן טמיר:

לא כתוב פה שזה רק בתוך הבניין. 

היו"ר אילן גילאון:

לא ישבתם ביחד? 

ראובן ברון:

יש פה טעות בניסוח. אל"ף, הייתי מפנה פה לחלק 2 של התקן, כי חלק 3 - 1 הוא דיפוזי, הוא אומר שצריך להיות סימן. את זה גם התקנות אומרות.  

שירה ברנד:

חלק 2 הוא בחוץ, זאת הבעיה. 

ראובן ברון:

הוא בחוץ, אבל הוא מגדיר מידות ומרחק, כי חלק 3 - 1 לא אומר כלום. תבדקו את זה.  

שירה ברנד:

חייבים להגיד שחלק 2 זה בחוץ וחלק 3 - 1 זה בפנים, מה אני יכולה לעשות? 

ראובן ברון:

בתקנה פה את כותבת שצריך להיות סימן ואת אומרת איך לסמן לפי תקן 3 - 1, אבל  3 -1 אומר אותו דבר, צריך לסמן. כלומר הוא לא בעצם---

ערן טמיר:

831 סעיף 267, מתחיל בעמוד 15 וממשיך בעמוד 16, כתוב; 'נוסף על כך יותקנו אמצעי אזהרה נוספים שיבטיחו שקצה כל שלח ייראה בבירור לאדם היורד במדרגות, לדוגמה פסי אזהרה שגונם מנוגד לגון השלח'. 

שירה ברנד:

כן, אבל בחלק 2 אין מידות בסנטימטרים. 

ערן טמיר:

'שיימצאו במרחק שאינו גדול מ-3 סנטימטרים מקצה השלח, שאורכם 80% לפחות מאורך השלח'. 

ג'ודי וסרמן:

עורכת דין ברנד, אפילו ש-2 זה בחוץ, אפשר להפנות למידות שב-2. 

ערן טמיר:

זה צריך להיות במרחק שלא גדול מ-3 ס"מ מקצה השלח, והאורך שלו הוא 80% לפחות מאורך השלח. 

ראובן ברון:

קודם כל אני מתנצל, בנוסח של התקן שאצלי זה לא היה. הערה שנייה, אמרנו שהסימן יהיה של הראשון והאחרון, זה היה אחרי סחר סוסים שהיה לנו בישיבה וכתוב פה שהמהלך הראשון לא יסומן. אני רוצה שנדייק פה, שהמדרגה הראשונה במהלך הראשון העולה מקומת הכניסה לא יסומן. 

היו"ר אילן גילאון:

'בשלח המדרגה הראשונה והמדרגה האחרונה בכל מהלך המדרגות בבניין מגורים חדש יהיה סימון לפי הוראות תקן ישראלי, חלק 3 - 1'

ג'ודי וסרמן:

'הוראות אלה לא יחולו על מהלך המדרגות העולה הראשון במפלס הכניסה'. 

שירה ברנד:

זה אומר שרק במפלס הלובי אנחנו לא מסמנים את המדרגה הראשונה. 

ישראל אבן זוהר:

כי היא עולה, היא לא יורדת. אם זה יורד, אז כן, אבל מה שעולה, לא מסמנים. 

ראובן ברון:

לכן המדרגה הראשונה במהלך הראשון לא תסומן. 

אייל לב ארי:

אז הוראות אלה לא יחולו על המדרגה הראשונה במהלך---

ראובן ברון:

לא, לא כל ההוראות. בפירוש זה מה שהחלטנו, שרק המדרגה הראשונה---

שירה ברנד:

שלא יחולו על המדרגה הראשונה במהלך המדרגות? 

היו"ר אילן גילאון:

אתה רוצה לומר שהאחרונה כן תסומן? 

ראובן ברון:

אפילו הייתי מדייק, המדרגה הראשונה במהלך העולה מקומת הכניסה. 

היו"ר אילן גילאון:

זה כתוב. 

אייל לב ארי:

לא יחולו על המדרגה במהלך המדרגות העולה הראשון. 

שירה ברנד:

8-290 אושר, 8-291 אושר. 

יעקב עילם:

לא, יש לי בקשה והערה ל-8-291. אני שאלתי בפעם הקודמת וקיבלתי הערה מ---

היו"ר אילן גילאון:

אני שואל אותך, אמרת בראשית הישיבה שיש לך מספר הערות, זאת ההערה הראשונה? 

יעקב עילם:

זאת ההערה היחידה שיש לי. התקן הישראלי 816 מדבר על תיבות מכתבים לאנשים עם מוגבלות, רק מעל ארבע שורות ומעלה. במקום שיש ארבע שורות ומעלה, יהיה גם לאנשים עם מוגבלות, אז מאחר והיום נקבע מה זה בניין נגיש, זה משש יחידות, אז יש קודם כל להכניס את ההערה---

היו"ר אילן גילאון:

מה זה שורות? 

יעקב עילם:

אני גם לא יודע, אני מקריא מה שכתוב בתקן הישראלי, יש לי אותו פה. כתוב שיהיו תיבות נוספות לאנשים עם מוגבלות רק מעל ארבע שורות ומעלה. זה כתוב בתקן הישראלי. 

היו"ר אילן גילאון:

זה מתאים למישהו שלוקח שורות או משהו. 

יעקב עילם:

קודם כל צריך להפנות לתקן הישראלי 816 ו---

שירה ברנד:

אנחנו כבר מפנים לתקן הזה. 

יעקב עילם:

ולציין שבכל בניין נגיש יהיה תא אחד לאנשים עם מוגבלות, בהתאם לתקן ישראלי 816, ולפחות תא אחד.  

שירה ברנד:

אולי כדאי לתקן את התקן ולפתור את הבעיה? 

יעקב עילם:

עד שיתקנו את התקן, יבנו עוד 100,000 בניינים במדינת ישראל. 

שירה ברנד:

יש הפניה לתקן ותקנות על כל בניין, לא רק בעניין הנגישות, אלא בכלל איך בונים תיבת דואר.  

ערן טמיר:

אנחנו רוצים שזה יהיה מסודר. 

היו"ר אילן גילאון:

ארבע שורות. 

רפי גולדשמיט:

זה כנראה בגלל גובה של בן אדם שמתנייע בכיסא גלגלים, זו ההגדרה הזו. 

יעקב עילם:

הבעיה היא שכשמביאים היום תיבות מכתבים מבית החרושת, יש עליהן כבר את המספרים. אותו אדם עם מוגבלות שגר בדירה מספר 28---

היו"ר אילן גילאון:

חייב לקנות את הדירה לפי התיבה. הוא יקנה את הדירה שנופלת על התיבה האחרונה. 

יעקב עילם:

בדיוק, לכן התקן הישראלי מדבר על כך שבנוסף לתיבות הקיימות יהיו תיבות לאנשים עם מוגבלות, אבל הם אומרים שרק מעל ארבע שורות או משהו. 

שירה ברנד:

אז יתקינו לו תיבת דואר מיוחדת בבניין הספציפי הזה, למה אנחנו משקיעים אנרגיה על הסטטיסטיקה שאולי בדיוק הוא יקנה את הדירה בקומה הזאת שלא נמצא---

ג'ודי וסרמן:

לא, אבל את אומרת שלפי התקן צריך להוסיף עוד תיבות למטה, אז מה---

יעקב עילם:

אבל כתוב רק מעל ארבע שורות ומעלה. 

ג'ודי וסרמן:

מה אתה מציע? 

יעקב עילם:

בכל בניין נגיש צריך שתהיה תיבת מכתבים. בכל בניין שמוגדר כבניין נגיש. 

שירה ברנד:

יש גובה מינימום שצריך--- 

יעקב עילם:

כן, יש תקן, אבל הבעיה זה הכמות של התיבות. 

היו"ר אילן גילאון:

אולי פשוט לחייב שתהיה תיבה נגישה ולא להסביר מה. 

שירה ברנד:

אבל כמה? 

יעקב עילם:

לפחות אחת. 

היו"ר אילן גילאון:

מה זה לפחות אחת? לכל אדם שיהיה צורך. 

יעקב עילם:

התיבה הזו באה בלי מספר, זה בנוסף לתיבות הרגילות, כך התקן מגדיר. 

היו"ר אילן גילאון:

זה דבר שצריך לעשות אחרי שהאנשים מאכלסים את הבניין. 

יעקב עילם:

לא, מביאים עוד תא אחד בלי מספר. 

היו"ר אילן גילאון:

ואם יהיו שלושה, מה נעשה? לא ניתן להם? יקבלו דואר ביחד? 

יעקב עילם:

התקן הישראלי מגדיר לפחות תיבה אחת או 1.5% מכלל התיבות, אבל לפחות אחת. 

היו"ר אילן גילאון:

אנחנו יכולים להיתקל במצבים שאולי היה צריך לעשות כאן באמת על פי התאמה של האנשים שגרים. 

אייל בן ארי:

הרעיון של מר יעקב עילם קצת נוגד את כל הרעיון של ההתאמות. 

היו"ר אילן גילאון:

סביר היה שזה לא יחייב אם לא נכניס את זה בשירות, אבל צריך לעשות את זה אחרת. אנחנו ניתקל בעוד מצבים מהסוג הזה. 

יעקב עילם:

אבל עד שיתוקן התקן, עד אז---

שירה ברנד:

עד שיתוקן התקן יהיו שני אנשים שיש להם תיבה---

היו"ר אילן גילאון:

הרבה יותר משנתיים. 

גבריאלה עילם:

מה שכתוב פה כרגע הוא הרבה יותר חמור, כי הדרישה פה היא שתיבות המכתבים יתאימו לתקן 1918 חלק 1, זאת אומרת שכל תיבות המכתבים יהיו נגישות---

שירה ברנד:

כתוב המיקום. 

גבריאלה עילם:

המיקום, זאת אומרת הגובה שיאפשר לאדם בכיסא גלגלים להגיע או בגישה חזיתית, או בגישה צידית, לפי הדרישות של התקן חלק 1. זה אומר שלא יכול להיות מעל גובה מסוים. 

שירה ברנד:

אז הכל בסדר, אין בעיה. 

גבריאלה עילם:

זה נראה יותר טוב, אבל זה לא ישים. 

היו"ר אילן גילאון:

רבותיי היועצים המשפטיים, תנו לי ניסוח. 

יעקב עילם:

בבניין שיש לו למשל 80 דיירים, את לא יכולה שכל תיבות המכתבים יהיו בהתאם לגובה שאדם בכיסא גלגלים מגיע אליו, כי זה מה שאתם כתבתם פה. אתם כתבתם פה שכל תיבות המכתבים יהיו נגישות לאדם בכיסא גלגלים. 

שמואל חיימוביץ:

בזמנו, כשניסחו את התקן של תיבות דואר, לקחו בחשבון את הנושא של הנגישות והגדירו כמה תיבות נוספות שנדרשות כדי לאפשר להקצות אותן לאנשים עם מוגבלות שצריכים להגיע לטווח הגעה נמוך. לכן אני מציע ללמוד את התקן יותר ביסודיות ולראות ששם---

יעקב עילם:

למדנו כבר. 

שמואל חיימוביץ:

אז בתוך זה יש פתרון. 

יעקב עילם:

לא, אבל בתקן הישראלי כתוב שבבניין שיש בו מעל ארבע שורות, תהיה תיבה לאדם עם מוגבלות. אתה יכול להגדיר מה זה מעל ארבע שורות? 

שמואל חיימוביץ:

אוקי, אז התקן פתר את הבעיה של הנגישות שם? 

יעקב עילם:

לא, מה זה מעל ארבע שורות? מה זה ההגדרה הזו 'מעל ארבע שורות'? 

שמואל חיימוביץ:

צריך להגדיר גובה. 

יעקב עילם:

גם הניסוח הוא לא טוב, כי לפי המשפט הזה כל התיבות צריכות להיות לאנשים עם מוגבלות בבניין. 

היו"ר אילן גילאון:

אתם צריכים להביא לי נוסחה לפעם הבאה, ושתהיה נוסחה כוללת לגבי הפתרון הזה, כי אלה דברים ש... לא יקרה אסון, זה לא פצצת אטום. זה התיקון השלישי שאנחנו מבקשים. 

אחרי זה אנחנו נצטרך להתחקות אחרי מה שכבר יש, איך זה מתנהל. אני רוצה שכל פעם שמשהו קורה, אחרי כמה זמן נראה מה קורה. 

ג'ודי וסרמן:

8-294. 

היו"ר אילן גילאון:

מערכת קשר פנים. 

שירה ברנד:

אנחנו קיבלנו את ההסבר הזה מהנציבות, שהיום מערכות קשר פנים הן מנגנון מגנטי שלא משמיע זמזום כשפותחים ולכן מישהו עם בעיית ראייה לא יודע שנפתחה הדלת, ולכן הוספנו את הדרישה שמערכת קשר פנים לבניין תכלול גם חיווי קולי לציון שחרור מנגנון הנעילה של הדלת. למי שלא רואה, שיהיה איזה שהוא צליל, לא אמרנו מה, כי הדבר הזה אפילו לא כתוב בתקן. והוספנו פה לכל הסעיף את כל מה שדיבר על מערכות קשר פנים שהיה זרוק בכל מיני מקומות אחרים בתקנון. 

אייל לב ארי:

מה עם הבליטה בספרה 5? 

שירה ברנד:

הפנינו לתקן 1918 חלק 4. 

אייל לב ארי:

אני חושב שאין פה בליטה מספר 5. 

היו"ר אילן גילאון:

זה מופיע בתקן?  

שירה ברנד:

לא דרשנו את זה בבניין ציבורי חדש. לא מופיע 5, אבל אמרנו שאם לא דרשנו את זה בבניין ציבורי חדש, אנחנו לא חושבים שיש מקום לדרוש את זה גם בבניין מגורים. 

היו"ר אילן גילאון:

צריך גם שם לתקן.

שירה ברנד:

בניין מגורים, אתה מכיר אותו, אתה יודע---

היו"ר אילן גילאון:

אנחנו נתקן בשני המקומות, זה גם לא נראה לי איזה תיקון גדול, נתקן פה וגם שם. 

ג'ודי וסרמן:

לא, שם זה לא פתוח כרגע. מה שנמצא על השולחן זה רק בניין מגורים, אנחנו לא פותחים את הבניין הציבורי. 

ראובן ברון:

שם נגישות השירות תטפל בזה, כי בניין ציבור נותן שירות. 

שירה ברנד:

אבל פה אנחנו מגיעים לבניין מגורים, שבן אדם יודע את מקום מגוריו, מכיר את המקום. 

היו"ר אילן גילאון:

לא, אם בא אליו אורח. לא בשבילו, בשביל אורח. 

ג'ודי וסרמן:

הוועדה היתה כן מסמנת את הספרה 5. 

שירה ברנד:

כן אבל לא מייצרים את המערכות האלה עכשיו, במיוחד חדשות. 

ג'ודי וסרמן:

אי אפשר להחליף את הלחיץ של ספרה 5? 

שירה ברנד:

אני לא יודעת, זאת היתה ה---

ראובן ברון:

זה בטח לא מגיע מסין. 

היו"ר אילן גילאון:

זה מגיע מאיטליה, לא מסין. 

שירה ברנד:

אני לא יודעת מאיפה זה מגיע, אבל אמרנו---

יעקב עילם:

התקן חלק 4 עכשיו עובר רוויזיה, זה יוכנס שם. ייקח עוד חודש-חודשיים, אבל זה יהיה בתקן הישראלי. 

ג'ודי וסרמן:

אז מספיק להפנות לתקן חלק 4? 

גבריאלה עילם:

אני רוצה להבהיר קצת. בנושא תקן חלק 4, הוא נמצא ברוויזיה, וביקשתי מגב' נורית הולצינגר שתעשה הערכת זמן מתי היא תסיים, כי יש לנו עוד מעט את תקנות השירות ואנחנו מגיעים מהר מאוד לדברים שקשורים לחלק 4. נקבל ממנה הערכת זמן, נדע אם אפשר להכניס את זה לפה או לא, כי בינתיים זה לא מופיע שם.  

יעקב עילם:

צריך ללחוץ במכון התקנים שיהיה יותר מהר. 

היו"ר אילן גילאון:

אנחנו מכניסים את זה כך כרגע ומאשרים את זה, עם ההפניה לתקן, ואלוהים גדול. 

8-300. 

שירה ברנד:

אתם ביקשתם מאיתנו לבדוק איפה אנחנו פוטרים ממורשה נגישות שירות והאמת היא שלא הספקנו לבדוק את הכל. זאת היתה הצעה של היועץ שלנו, אבל בניין מגורים חדש פטור מחובת התייעצות עם מורשה לנגישות לשירות אם אין בו שימושים אלה; עמדת בידוק ביטחוני, עמדת מודיעין, בריכת שחייה, בית כנסת ומקום לקיום אירועים הכולל יותר מ-60 מושבים. הרשימה הזאת היא מתוך תקנות נגישות השירות בנוסח שהובא לפה. אני לא יודעת מה בסופו ש דבר אושר. 

היו"ר אילן גילאון:

מה שאושר שאנחנו צפויים לתביעה מכל אלה---

שירה ברנד:

אבל זאת הרשימה בסעיף 8-300. 

היו"ר אילן גילאון:

אנחנו נקבל תביעה שתעלה לנו יותר יקר מאשר כל הנגישות הזו, כי הוכנו אנשים למשהו ואנחנו בדילמה רצינית עכשיו. 

שירה ברנד:

היועץ שלנו לא נמצא פה, הוא בבחינה של מורשי נגישות. 

ג'ודי וסרמן:

בדיון הקודם היו טענות קשות מצד מורשים לנגישות השירות שבעצם החוק לא מחייב להתייעץ איתם. כאן אנחנו נמצאים במקום שהחוק כן מחייב להתייעץ איתם, הם מצמצמים את זה למספר מינימלי של בנייני מגורים. 

שירה ברנד:

כי כל הדברים האחרים הם לא בתחום אחריותם ממילא. מה שעשינו זה לקחנו את תקנון נגישות לשירות ובדקנו מה יש שם שהוא רלוונטי לבניין מגורים ומה שיש שם, זאת הרשימה. לכן אם יש לנו דברים כאלה, אתה לא פטור, רק אם אין. כל יתר השימושים בכלל לא רלוונטיים למורשי נגישות השירות. 

יעקב עילם:

זה בצדק. בבניין מגורים, כאשר מגישים היתר בנייה, אין שום נגיעה לתקנות השירות. 

היו"ר אילן גילאון:

זה 100% בצדק. כאשר מתווים איזה שהוא מסלול עבודה לאנשים, צריך גם לדעת שהעבודה הזאת תהיה נדרשת או לא. 

שירה ברנד:

נכון, אבל כל מה שנדרשת עבודתם הכנסנו פה, כל היתר המרכיבים, הם לא נמצאים בבניין מגורים ולכן הם לא פה. 

היו"ר אילן גילאון:

תראי מה יש לנו. מה זה, זה בודקה? 

שירה ברנד:

כן. 

היו"ר אילן גילאון:

אחרי זה יש עמדת מודיעין, בריכת שחייה. רק אצל אקירוב יש דברים כאלה, מה אתם מדברים? 

שירה ברנד:

אבל בכל יתר הדברים נדרש מורשה נגישות. כל יתר הדברים שבמבנה מגורים לא נמצאים ברשימת ה---

ג'ודי וסרמן:

מה עם חדר כושר? 

היו"ר אילן גילאון:

אם יש עמדת שירות מודיעין, אז כן צריך. אם לא, אז לא. 

שירה ברנד:

אין לנו חדר כושר, ועל זה אני לא רוצה להגיד, כי לא בדקתי את הרשימה. את זה נתנה לנו---

יעקב עילם:

מתקני ספורט בכלל, לא רק חדר כושר. 

שירה ברנד:

איזה מתקני ספורט? 

יעקב עילם:

אצל אקירוב יכול להיות גם מגרש טניס או סקווש. 

שמואל חיימוביץ:

אני לא מציע לצמצם את זה לרשימה סגורה דווקנית. מה שכן, הואיל ואנחנו מדברים פה בהיתר בנייה שהבסיס שלו זה תכנון ובנייה ולא שירות, צריך לצמצם את זה למקומות שבהם יש חריגה מהשגרה, כי רוב בנייני המגורים זה משהו מאוד שגרתי וברור וידועות גם ההשלכות שלו בתחום של השירות. לכן יש מקום לשלב את מורשי נגישות שירות באותם מקומות שהם יותר מורכבים ולא דווקא עם רשימה סגורה. 

שירה ברנד:

איך נדע? נשאיר את זה לשיקול הדעת של מי? 

שמואל חיימוביץ:

של מהנדס הוועדה. 

יעקב עילם:

זה אסון, הם יבקשו באופן אוטומטי אישור של מורשה נגישות, כפי שקיים ב---

ערן טמיר:

זה בכל בניין פשוט, מר יעקב עילם. 

יעקב עילם:

מה הבעיה? מתקני ספורט וגמרנו. אין נגיעה לאנשי מורשי נגישות שירות בבנייני מגורים. זו סתם ביורוקרטיה. 

שמואל חיימוביץ:

אפשר אולי להגדיר את זה, ככל שיש בניין שמכיל יותר מאשר יחידות דיור וחניות ולא בכניסה, שם צריך לערב גם---

ערן טמיר:

יש שם נגיעה בדיוק כמו לחדר כושר שהוא מקום ציבורי שנותן שירות. 

שירה ברנד:

לא נתת לו שום דבר בחדר כושר ואתה---

ערן טמיר:

אתה מערער על ההחלטה של המחוקק הראשי בחוק לקבוע שיש צורך בהתייעצות עם מורשי נגישות. 

שירה ברנד:

לא, אבל בתקנות של נגישות שירות לא הכנסת לו חדר כושר, אז פה נכניס? 

ערן טמיר:

בתקנות של נגישות שירות אם נכנס או לא נכנס, זו שאלה שנובעת משיקולים משפטיים ולא משיקולים---

שירה ברנד:

זה לא משנה, אנחנו הלכנו---

היו"ר אילן גילאון:

אני לא מבין מה אתה אומר.  

ערן טמיר:

שיש צורך בהתייעצות הזאת לגבי כל פונקציה שיש מענה של שירות בשירות. 

שמואל חיימוביץ:

אבל בשלב היתר הבנייה, חדר הכושר הזה לא נבחן על פי המתקנים המוצבים בו. כן תיבחן האפשרות להגיע לאותו חדר כושר, וזו לא בעיה של שירות. 

שירה ברנד:

את זה חייבנו כבר עכשיו, ב-8-260.  

שמואל חיימוביץ:

לא שמים מתקני ספורט בזמן ההיתר. 

היו"ר אילן גילאון:

הנושא הזה יעבור ללשכת התעסוקה. 

ג'ודי וסרמן:

יש כאן שתי שאלות. אם אנחנו משאירים את זה כרשימה פתוחה או רשימה סגורה. כרגע הרשימה סגורה. זאת אפשרות אחת, לכתוב 'שימושים כגון אלה', אבל אז השאלה בהמשך תהיה מי יקבע איזה אלמנטים. אפשרות נוספת זה להשאיר את זה רשימה סגורה, כמו שזה נמצא עכשיו ואולי להוסיף חדר כושר, מתקני ספורט או משהו כזה. 

שירה ברנד:

זה נמצא בתחום שלהם? על פי הבדיקה שלנו, זה לא היה שם. 

גבריאלה עילם:

יש כמה היבטים שכן קשורים לתקנות השירות, ושוב, זה לא בשלב ההיתר. בנושא של ההצבה של מתקני הספורט, כדי שיהיו מעברים ודברים כאלה. 

שירה ברנד:

אנחנו נמצאים עכשיו בשלב של הבקשה להיתר. 

ערן טמיר:

אנחנו לא דנים רק בבקשה להיתר. 

שירה ברנד:

בבניינים אחרים צריכים גם רישיון עסק ואתה צריך שם את מורשה נגישות השירות. פה אין רישיון עסק, זה בניין למגורים. 

ג'ודי וסרמן:

אבל אותו היגיון בדיוק על מקום לקיום אירועים. עדיין אין אירועים, אין---

שירה ברנד:

אבל בשלב ההיתר אתה יודע שיש כזה חדר בבניין.  

ג'ודי וסרמן:

זה אותו דבר, אתה יודע שיש חדר כושר בבניין.  מה הוא יעשה לעניין מקום לקיום אירועים? אותו דבר בדיוק הוא יעשה לגבי חדר כושר. 

שירה ברנד:

הוא יכול להגיד לגבי איפה נמצאת הבמה ואיפה נמצאים הדברים האלה, אבל---

היו"ר אילן גילאון:

אבל כאשר אנחנו מדברים לקיום אירועים הכולל יותר מ-60 מושבים. 

שירה ברנד:

זה בהגדרה של מורשי נגישות שירות, לקחנו את זה משם. זה מה שאתם כתבתם, אני לא יודעת מי כתב פה, מי שכתב את תקנות נגישות לשירות, זה מה שכתוב שם. 

יעקב עילם:

עזבי את תקנות הנגישות לשירות, את מסתמכת על טיוטה שכנראה פחות רלוונטית. 

שירה ברנד:

אני מסתכלת על הטיוטה האחרונה ש---

היו"ר אילן גילאון:

אנחנו צריכים הגדרה יותר מוצלחת---

שירה ברנד:

זה עוד לא אושר, אבל אני לא יכולה לתת יותר ממה שלא אושר. 

יעקב עילם:

אני חושב שאין כל הצדקה בבניין מגורים להעמיס ביורוקרטיה מיותרת. 

שמואל חיימוביץ:

אני חושב שכולם מסכימים עם זה, מר עילם, הבעיה היא איך אתה מגדיר את המקומות שכן צריך. 

יעקב עילם:

תבדקו איזה שהיא הגדרה, תכתבו משהו, מה זה משנה? 99% ממבני המגורים במדינת ישראל זה לא אקירוב. 

שמואל חיימוביץ:

הציעו פה רשימה סגורה, היא  מקובלת עליך? 

יעקב עילם:

כן. 

שמואל חיימוביץ:

אני חושב שצריך להשאיר מקום לעוד משהו, לשיקול דעתו, מבחינתי, של מהנדס הרשות המקומית על העוד משהו הזה. 

היו"ר אילן גילאון:

אז תכתוב 'שירותים ציבוריים'. 

שמואל חיימוביץ:

והוא יוכל לבקש גם חוות דעת של מורשי נגישות שירות. 

יעקב עילם:

הוא יוכל לקבל. 

שמואל חיימוביץ:

ברגע שיש דברים שהם מעבר לחנייה ומגורים. חנייה ומגורים, פעם אחת ניתבת את העניין הזה, אז הדברים חוזרים על עצמם. 

היו"ר אילן גילאון:

לא, אבל אתה צריך להגדיר על פי איזה שהיא אמת מידה כמותית. 

שמואל חיימוביץ:

הדברים קיימים פה. 

היו"ר אילן גילאון:

כשאתה אומר 'מקום ציבורי', הרעיון הפשוט הוא זה, כל מקום שהציבור ניגש אליו הוא מקום ציבורי. איך אתה מגדיר את זה פה? 

שמואל חיימוביץ:

אבל התקנות קיימות עם הדרישות, השאלה מתי לבקש את הדרישות של נגישות שירות בתור נספח, בתור חוות דעת, בתור התייעצות. זאת השאלה. 

שירה ברנד:

אפשר להוסיף עכשיו, אחרי שיש את הרשימה הזאת, וגם כל בניין שיש בו יותר ממאה יחידות דיור, שם יש לנו את הדברים---

היו"ר אילן גילאון:

זה לפחות ברור. אתה יכול להגיד מספר כזה או אחר, אבל כאן יש לך אומדן למשהו. 

שירה ברנד:

אנחנו לקחנו מהנוסח שהיה בידינו את הנושאים שמורשי נגישות---

היו"ר אילן גילאון:

כל מי שמקבל נוסח לידיו, הוא משפר אותו. 

שירה ברנד:

זה התחיל מזה שרציתם לפטור לחלוטין. 

היו"ר אילן גילאון:

אני הולך להוציא עכשיו תקנות לגבי נגישות התקנות האלה. 

יעקב עילם:

אז אולי להוסיף גם את מתקני הספורט. 

ג'ודי וסרמן:

את חדר הכושר? 

יעקב עילם:

מתקני ספורט. 

היו"ר אילן גילאון:

בואו נכתוב וכדומה וזהו. בואו נקרא לזה מתקנים משותפים וכדומה. 

ג'ודי וסרמן:

מה זה מתקן? אנחנו מדברים על מקום ב---

יעקב עילם:

זה לא מתקן, זה---

ג'ודי וסרמן:

'אם אין בו שימושים אלה; עמדת בידוק, עמדת מודיעין, בריכה', אנחנו מדברים על מקומות בבניין שנבנה, 'בית כנסת, מקום לקיום אירועים' ו? מקום להתקנת מתקנים? מה זה מתקנים? אנחנו צריכים מקום. 

שמואל חיימוביץ:

מקום לפעילות ספורט.  

שירה ברנד:

מה זה מקום לפעילות ספורט? דווקא נראה לי חדר כושר. חדר כושר זה משהו שיודעים על מה מדובר, מה זה מקום לפעילות ספורט? 

היו"ר אילן גילאון:

אני רוצה להעביר את כל ההגדרות האלה להגדרה שהיא הגדרה כמותית של משתתפים וכך נעשה את זה. הרשימה הזאת מולידה עוד דברים. 

ג'ודי וסרמן:

בפעם הקודמת התחלנו בבניין מגורים חדש שכולל לפחות 150 יחידות דיור, אז אפשר גם להוסיף, כמו שעורכת דין שירה ברנד אומרת עכשיו, שהוא פטור אם אין בו את האלמנטים האלה. זו אפשרות אחת, והוא לא יהיה פטור---

היו"ר אילן גילאון:

ההגדרה הזאת הרבה יותר הגיונית מאשר הרשימה, שצריך לפתוח אותה, כי יש גם יוגה ופילטיס. 

ג'ודי וסרמן:

אז נוסיף 'בניין מגורים שיש בו כך וכך יחידות דיור'. אתה רוצה לחייב בהתייעצות עם מורשה לנגישות השירות גם בניין מגורים שיש בו מעל כך וכך יחידות דיור? 

היו"ר אילן גילאון:

אלה, או כל מקום שיש בו מעל---

ג'ודי וסרמן:

מעל ל-100? 

שמואל חיימוביץ:

לא, 60. 

יעקב עילם:

באמת, מה 60? 60 דירות? 

שמואל חיימוביץ:

60 דירות. 

שירה ברנד:

רוב הבניינים היום, זה כמעט כל בניין, מה עשית? 

יעקב עילם:

בחייך, בשביל מה צריך מורשה---

היו"ר אילן גילאון:

100 יחידות דיור. 

ג'ודי וסרמן:

אז 100 יחידות דיור לפחות, גם יתייעץ עם מורשה לנגישות השירות? ולרשימה הסגורה הוספנו חדר כושר. 

8-301. הסעיף אושר. 

היו"ר אילן גילאון:

מה זה הצעת משרד הפנים פה? זה חדש? 

ג'ודי וסרמן:

8-302 - הנוסח שהונח בישיבה הקודמת היה פטור מחובת דרך נגישה לכניסה עיקרית של הבניין. המומחים של משרד הפנים ביקשו להוריד את הדרישה של 'העיקרית', אלא כל כניסה לבניין. 

שירה ברנד:

ב-8-302 אמרנו ששיפוע פני הקרקע מהמדרכה בכניסה העיקרית זה בסדר. ברגע שהוא פטור מדרך נגישה, היה כתוב במקור שהוא פטור מדרך נגישה לכניסה לבניין, ואנחנו אמרנו שמכיוון שממילא כבר אתה לא נכנס לבניין, אין שום טעם באותה דרך נגישה לאותו בניין, כי אתה לא נכנס אליו.  

גבריאלה עילם:

זה לא עובד ככה. יכול להיות שיבוא אורח. אני מניחה שאדם עם מוגבלות בניידות, או אדם שהפך להיות מוגבל בניידות שגר בבניין הזה, את אומרת לו שאין לו אפשרות להגיע לבניין כי יש שם מפלסים לא מונגשים. השאלה אם בתוך הבניין לא צריך להיות מונגש. אני חושבת שכן. 

ערן טמיר:

זה בניין שהוא נגיש מהחנייה? 

שירה ברנד:

זה בדיוק העניין, הוא לא נגיש ואין בו מעלית, אז בשביל מה להנגיש בפנים? אבל זה רק מבחינת הלוגיקה. 

שמואל חיימוביץ:

אבל אם יש הכנה למעלית? 

שירה ברנד:

המשפט חל רק על בניין שלא מותקנת בו מעלית. 

שמואל חיימוביץ:

אבל אם יש הכנה למעלית ולא מותקנת. 

ג'ודי וסרמן:

לא, זה לא סוג הבניין הזה. 

שירה ברנד:

לא, זה בניין שאין בו מעלית, מה הטעם? אני לא יודעת, אבל ההתאמות לנגישות בפנים הן כבר באמת לא משמעותיות. 

ג'ודי וסרמן:

אז מקובל עליכם שגם בתוך הבניין זה לא יהיה מונגש? 

שמואל חיימוביץ:

כן, אבל לגבי לקויי ראייה זה לא תופס. 

שירה ברנד:

אנחנו מדברים על דרך נגישה כאמור ב-8-260. זו הדרך הנגישה שמובילה אל המעלית, אל הלובי, כל הדברים האלה. 

אייל לב ארי:

8-260 נותן לנו את הקהל של דרך נגישה בבניין מגורים, 8-262 מפרט לי את הדרך הנגישה בתוך הבניין.  

שירה ברנד:

אנחנו מדברים רק על 8-260. 

אייל לב ארי:

אבל איך הוא חי עם 8-262? 

שירה ברנד:

8-260 זה רק הטכני, זו הוראה עקרונית איפה צריכה להיות הדרך הנגישה, ואנחנו אומרים שאם אתה לא יכול להיכנס לבניין כבר, אז מה זה משנה הדרכים הנמצאות בתוך הבניין. את מי הן משרתות, אם אתה לא נכנסת אליו? 

יעקב עילם:

את האמא עם עגלת תינוק. חבר'ה, היא הצליחה לעלות את השלוש מדרגות בכניסה, אבל בתוך הבניין תנו לה להסתובב עם עגלת התינוק. אני כבר לא מדבר בשם אנשים עם מוגבלות, בשביל האמהות. 

ישראל אבן זוהר:

פשוט להישאר באותו סטנדרט. 

היו"ר אילן גילאון:

אבל אז זה יהפוך מבית של מטפסי הרים לסתם. 

יעקב עילם:

זה יהיה בניין של אמהות עם עגלות. 

שירה ברנד:

אנחנו לא מתעקשים על זה. 

ג'ודי וסרמן:

אז נחזור לנוסח הקודם, רק הכניסה לבניין לא תהיה נגישה, בתוך הבניין תהיה נגישות. 

שירה ברנד:

זאת הערה שקיבלנו ממשרד השיכון, אבל אני חשבתי ש---

ג'ודי וסרמן:

זה לא מה שהוחלט בפעם הקודמת. חוזרים למה שהוחלט בפעם הקודמת. 

היו"ר אילן גילאון:

אם אתם כבר מנגישים את זה בפנים, אז בואו גם בחוץ.  

שמואל חיימוביץ:

בקשר לוויתור על הנגישות בפנים---

היו"ר אילן גילאון:

אין ויתור.  

שמואל חיימוביץ:

אבל אני שואל מה ההיגיון. אם בבניין מדורג פתרו מנגישות, בדרך כלל מה זה אומר? שמה שנשאר עד לדירה זה קצת, בדרך כלל זה לא משהו משותף. אין לזה שום משמעות. זה קטע קטן. 

ג'ודי וסרמן:

אז מה אתה רוצה, שינגישו או שלא ינגישו? 

שמואל חיימוביץ:

לדעתי אפשר להוריד את הדרישה. 

יעקב עילם:

לא, אני חושב שנכון---

שמואל חיימוביץ:

תראה לי איפה, זה בניין מדורג, איפה בדיוק? הכל לא נגיש, עד איפה? איפה זה בפנים? 

יעקב עילם:

הכניסה הראשית. 

שמואל חיימוביץ:

ומה הלאה? 

יעקב עילם:

שהבניין יהיה נגיש. 

שמואל חיימוביץ:

הוא לא נגיש. הוא מדורג, פטרו אותו. 

היו"ר אילן גילאון:

אתה יכול לצאת מהבית ולא לחזור אליו, זה גם משהו.  

יעקב עילם:

את מי אתה מייצג פה, את משרד השיכון או את הציבור? 

שמואל חיימוביץ:

אני מייצג את ציבור הנכים ומבקש את הדרישות הרלוונטיות וההגיוניות ולא לדרוש דברים שבסופו של דבר הם לא ישימים ואין להם שום משמעות. 

יעקב עילם:

הם ישימים בהחלט. מה הבעיה להנגיש את פנים הבניין, שחדר המדרגות שלו יהיה נגיש ושהמעברים---

שמואל חיימוביץ:

אבל מה זה בניין מדורג? אתה יודע מה זה בניין מדורג? 

יעקב עילם:

אני יודע מה זה בניין מדורג, לא נולדתי אתמול, לא באתי ממקדוניה, נולדתי בישראל. 

שמואל חיימוביץ:

אז תסביר לי לדוגמה, איפה בדיוק---

ג'ודי וסרמן:

אדם שמוגבל בניידות הולך לבקר חבר באופן חד פעמי בבניין מדורג, הוא צריך עזרה כדי להיכנס לבניין כי הבניין הוא על שיפוע והוא מדורג. 

שמואל חיימוביץ:

יש שם מדרגות? 

ג'ודי וסרמן:

נגיד שיש שתי מדרגות, אבל לפי מה שאתה אומר הוא גם לא יכול לעבור את המשקוף ואת המסדרונות ואנחנו אומרים שבגלל שהדרישות---

שמואל חיימוביץ:

איזה מסדרונות? הרי אנחנו מרשים מדרגות בדרך עד לדלת. אז איפה נשאר לדרוש את הנגישות? 

ג'ודי וסרמן:

המסדרון, עד הכניסה לבניין. 

שמואל חיימוביץ:

איפה? 

היו"ר אילן גילאון:

מדלת הכניסה לבניין. 

ג'ודי וסרמן:

מדלת הכניסה לבניין ועד--- 

שמואל חיימוביץ:

זה לא הולך ככה. בדרך כלל בבניין מדורג גם הלובי משותף. 

ג'ודי וסרמן:

בוא נגיד שיש, לפעמים יש. 

שמואל חיימוביץ:

אבל זה נוגד את ההיגיון, כי אז יכול להיות שאם יש לובי משותף, יש גם מעלית ויש גשרים להגיע---

ג'ודי וסרמן:

אין מעלית, יש לובי משותף, יש שתי דירות, שלוש דירות. 

שמואל חיימוביץ:

אבל אז הוא פטור. 

ג'ודי וסרמן:

טוב, אם הנציג רוצה שלא יהיה מונגש. הוועדה רצתה שיהיה מונגש. 

שמואל חיימוביץ:

לא אכפת לי, בסדר. 

היו"ר אילן גילאון:

הוא לא מתנגד. גמרנו. 

שמואל חיימוביץ:

אני בטח לא מתנגד---

ג'ודי וסרמן:

אתה מתנגד, אתה מתנגד לנגישות בתוך הבניין. 

שמואל חיימוביץ:

אני לא מתנגד. 

ג'ודי וסרמן:

אוקי. סעיף קטן (ד) נמחק מפה ועבר לסעיף שהקראנו קודם לכן. 

אנחנו בפסקה (ה) 8-302. 

שירה ברנד:

מחקנו אותו, אחרי הדיון שהיה פה כשראינו שהוא מיותר. הגענו למסקנה שהוא מיותר, יש לזה מענה במקומות אחרים. זה איזה שהוא טרמפ על ההערות האלה בתקנות.

היו"ר אילן גילאון:

(ד) ו-(ה) אינם.  

ג'ודי וסרמן:

מה אתם אומרים? בפעם שעברה התווכחתם על (ה). 

שירה ברנד:

זו היתה דרישה של הקבלנים. 

ג'ודי וסרמן:

אז ה-(ה) מיותר? אפשר למחוק אותו? 

יעקב עילם:

לא, כמו שהוא עכשיו, בסדר גמור. 

שמואל חיימוביץ:

אין לו שום משמעות. הדרישות של הנגישות קיימות גם במילוט וגם בזה, זה משהו שבא מכיוון של יציאה למרפסות.  

היו"ר אילן גילאון:

איפה זה מופיע במקום אחר? 

שירה ברנד:

בדרישות המילוט, מכיוון בטיחות האש. 

שמואל חיימוביץ:

אני יכול להסביר, ברשותכם. יש פה סעיף שנכנס לפי בקשת הקבלנים, כי אותם הטרידה היציאה החוצה מתוך דירה למרפסת, שהם ביקשו מסיבות של איטום לאפשר סף בגובה של 20 סנטימטר. זה לא נוגע לנו, זה לא שייך לנו ולכן אין מקום בכלל לסעיף הזה פה. 

שירה ברנד:

כי אנחנו בכלל לא מדברים על בתוך הדירה.

שמואל חיימוביץ:

זה שייך לדירה.  

שירה ברנד:

והתקנות שלנו לא עוסקות בדירה.

היו"ר אילן גילאון:

אוקי, מחקנו. 

אייל לב ארי:

8-305 פסקה (1), משרד הפנים ביקש להוריד את הסיפא, 'או בשל הוראות התכנית החלה על מקרקעין'. 

שירה ברנד:

וזה נמחק. 

אייל לב ארי:

פסקה (4), הערה טכנית ש-158(ו)(2) לחוק, ומשרד הפנים מבקש למחוק את הגדרת העלות. 

ג'ודי וסרמן:

את זה ביקשו גם בישיבה הקודמת והוועדה לא אישרה. 

שירה ברנד:

לא, זה נשאר פתוח, השאלה עם מעלית, בלי מעלית, ואנחנו אמרנו שאם ככה, אז נמחק את הכל.  

ג'ודי וסרמן:

לא, אין צורך למחוק הכל.   

היו"ר אילן גילאון:

למחוק הכל? אז מה יהיה עול קשה מנשוא? 

אייל לב ארי:

זה יישאר עמום מה זה עלות וכל אחד---

שירה ברנד:

לא, אנחנו לא רוצים פרשנות. 

אייל לב ארי:

לפי החלטת הוועדה בדיון הקודם, עלות זו העלות הכוללת של הקמת הבניין או הפרויקט, לפי העניין, ללא עלות הקמת המעלית, ולרבות עלות הקרקע, אגרות, מסים, היטלים---

היו"ר אילן גילאון:

בסדר גמור. 

שירה ברנד:

כל העניין הוא המעלית, זה המרכיב הכבד. 

אייל לב ארי:

אתה מבקש להוריד את המעלית, אתה לא יכול לבוא ולהכניס בתוך העלות גם את המעלית שאתה מבקש לפטור אותה מעצמך. אתה צריך לבוא ולהראות שזו לא המעלית שלך. 

שירה ברנד:

זה לא נדון. 

היו"ר אילן גילאון:

חבר'ה, זה בסדר וזה הגון. 

שמואל חיימוביץ:

אני מצטער שאני חוזר אחורה לסעיף 8-305(1). 

היו"ר אילן גילאון:

התאמת הנגישות? 

שמואל חיימוביץ:

'אינה ניתנת לביצוע מסיבות הנדסיות'. מחקו פה שני חלקים שלאחד אני מסכים והשני, אני חושב שזה לא יהיה נכון למחוק כי זה לטובת הגמישות של הדברים. למה אני מתכוון? כשכתוב מסיבות הנדסיות, יכולות להיות לזה שתי פרשנויות, אחת, הנדסי מבחינת אנג'ינירינג, הנדסה במובן של תכנון חוזק וכולי. השני, הנדסה מבחינת היתכנות מבחינת מקום, גיאומטריה. לכן אני חושב שכן יש מקום להשאיר 'ומהיעדר מקום או תנאים פיזיים המאפשרים את ביצוע התאמות הנגישות בגבולות המקרקעין שבהן מתוכנן הבניין'. את ההמשך אני מציע באמת להוריד. 

ג'ודי וסרמן:

אני רוצה להסביר. אנחנו מדברים על סעיף הפטורים שניזון מהוראות החוק. החוק מאפשר פטורים רק מסיבות הנדסיות. 

שמואל חיימוביץ:

יפה, ואני פה נותן פרשנות מה זה סיבות הנדסיות. בלי 'או', 'כגון', לרבות. 

היו"ר אילן גילאון:

לרבות מה? 

שירה ברנד:

היעדר מקום או תנאים פיזיים המאפשרים את ביצוע ההתאמות. זה יותר לעזור לנו לפרש את הסעיף. 

שמואל חיימוביץ:

האם זה נקרא סיבה הנדסית, היעדר מקום? אני רוצה לעשות רמפה ואין לי איפה לעשות אותה. 

ג'ודי וסרמן:

שיבנה פחות דירה ושיעשה את הבניין נגיש. היעדר מקום זה נושא תכנוני. אם מבחינת השיפועים וכולי יש מניעה מוחלטת לעשות נגישות, אז יש פטור, כי מסיבה הנדסית זה מאוד תלוי, יש שיפוע כזה וכזה. אבל היעדר מקום? שיתכנן את הבניין כך שיהיה מקום. 

שמואל חיימוביץ:

אני לא יכול להגיד לך כרגע על זה, אבל לנגד עיניי עומד למשל מקרה כמו גשר להולכי רגל. זה לא המקרה שלנו כאן, ברור, אבל גשר להולכי רגל, אם רוצים לעשות אותו עם רמפות, תופס המון המון מקום ולא תמיד יש איפה לשים את הרמפות האלה בכביש. 

ג'ודי וסרמן:

אבל אנחנו מדברים על בניין. יש מגרש, מתכננים בניין, חוסר היתכנות הנדסית זה שיפוע או דברים שתנאי השטח לא מאפשרים לעשות את הנגישות. זאת סיבה הנדסית. היעדר מקום זאת לא סיבה לא להנגיש את הבניין. שיבנו את זה כך שיהיה מקום. 

היו"ר אילן גילאון:

ואמרת שאת הגורמים והסיבות האלה קובע גורם אובייקטיבי ומוסמך.  

שמואל חיימוביץ:

בסדר. 

ג'ודי וסרמן:

נשארו לנו שלושה נושאים. 

ערן טמיר:

אני מבקש עוד פעם לחזור לפסקה 4, לשאלה מה היא עלות. אני מזכיר שעצם החובה להתקין מעלית לא נובעת מסעיף 158(ו)(2) לחוק, אלא מסעיף אחר שנמצא מחוץ לפרק ה(1)(א). זאת אומרת, השאלה אם הוא חייב במעלית, אני לא אומר מעלית שעומדת בכל דרישות הנגישות שאנחנו מפרטים כאן, אלא האם הוא חייב במעלית, אפילו קטנה יותר. זאת דרישה שנובעת מסעיף אחר, בכלל. אז לא נכון לא לחשב את העלות של המעלית גם אם המעלית לא נגישה. זאת אומרת, אם הוא חייב במעלית, החישוב של העלות צריך לכלול גם את המעלית בלי הרכיבים העיקריים שעליהם הוא מבקש את הפטור, שזה אולי הגדלת המעלית, או ההתאמות לאנשים עם לקויות ראייה. 

היו"ר אילן גילאון:

אלה הוצאות שבאופן יחסי בטלות יחסית למרכיבים האחרים. הוויכוח המרכזי היה פה מה נחשב לעלות הפרויקט. המעלית היא חלק יחסי מתוך הפרויקט, כפי שהיא נקבעה. לכן עזרי ההנגשה, נקרא להם כך, באופן יחסי הם---

שמואל חיימוביץ:

מה שמר ערן טמיר רוצה לומר, אם אני מבין נכון, שעצם הקמת מעלית היא לא בגדר התאמת נגישות באותן מקומות שהיא נדרשת לא בגלל הסעיפים של התקנות האלה. הדלתא, מה שמוסיפים על אותה מעלית, זה כן. 

ערן טמיר:

לכן אי אפשר בחישוב העלות הכוללת להחריג את עצם התקנת מעלית. 

שמואל חיימוביץ:

אז זה יהיה חלק מעלות הפרויקט? 

היו"ר אילן גילאון:

כן, והדלתא היא זניחה לגמרי, אז אולי באמת--- 

ערן טמיר:

בבניינים שבהם חובה להקים מעלית, כמובן. 

ג'ודי וסרמן:

בדיוק, לכן צריך להחריג את מה שמר ערן טמיר אומר, לגבי בניינים שהגובה שלהם מעל עשרה מטרים, שאז יש חובה ממילא להתקין מעלית. אז ננסח את זה אחר כך, ללא עלות הקמת מעלית יחול לגבי בניין נמוך, פחות מעשרה מטרים. לגבי בניין שהוא מעל עשרה מטרים, עם עלות מעלית. 

נשארו כמה דברים פתוחים. דבר ראשון, זה המדרגות בחוץ. הדבר השני, המעלית עם הלחיצים בתוך המעלית. מה הדבר השלישי? 

שירה ברנד:

תיבות הדואר. 

היו"ר אילן גילאון:

אתם יכולים להגיע לעמק השווה עכשיו? מר חיימוביץ, האם יש אפשרות לגמור את הנושא עכשיו, בתחום שלושת הדברים שאמרנו, מעלית, מדרגות ותיבות דואר.  

שירה ברנד:

אין לי עם מי להתייעץ, איך אתם רוצים---

ג'ודי וסרמן:

הנושא הראשון זה סימון המדרגות מחוץ לבניין. הנושא השני זה---

שירה ברנד:

לחיצי המעלית בניגוד מישושי. 

ג'ודי וסרמן:

התאמות בתוך המעלית. ותיבות הדואר. 

שמואל חיימוביץ:

אז יש עוד שתי נקודות. הייתי בקשר עם מר שמחה לוסטיג בסוף השבוע, ושלחתי גם מייל לגב' שירה ברנד. את קיבלת את זה? 

שירה ברנד:

קיבלתי רק את השאלה שלך, לא את התשובה שלו. התשובה שלו הגיעה רק אליך. 

שמואל חיימוביץ:

לכן זה לא מקובל? 

שירה ברנד:

אני לא ראיתי את התשובה, אז אני לא יודעת להגיד אם זה מקובל או לא. 

שמואל חיימוביץ:

קודם כל הוא הצביע על שני דברים שלדעתו צריך להתייחס אליהם בתקנות, בקשר למגורים. אחד, שלא יהיה כתוב גודל פיר. אני מקבל את ההצעה שלו. הוא טוען שזה משתנה לפי תכנון וכולי. 

שירה ברנד:

אתה לא רוצה גודל מינימלי של פיר? אז יתקינו פה מעלית שהיא לא נגישה. 

יעקב עילם:

לא לגבי המעלית, לגבי החור שעושים בבניין, אבל זה חייב---

היו"ר אילן גילאון:

אבל אם הוא עשה פיר קטן מדי---

שירה ברנד:

הוא לא יוכל לשים מעלית נגישה. 

יעקב עילם:

או להגדיר לפחות שתתאים או משהו כזה. 

שירה ברנד:

כתוב 'לפחות'. 

שמואל חיימוביץ:

הוא טוען שהפיר שמוגדר פה הוא גדול מדי בשביל טיפוס 1. 

היו"ר אילן גילאון:

ל-1 כן, אבל לא ל-2. הפיר בהתאמה למעלית הנדרשת. 

שמואל חיימוביץ:

הוא חושב שהפיר הזה גדול מדי. 

שירה ברנד:

בפיר גדול מדי אי אפשר להתקין מעלית אחר כך? 

שמואל חיימוביץ:

אפשר. 

היו"ר אילן גילאון:

אנחנו יכולים לכתוב במקום זה, 'הפיר צריך להיות מתאים לאותה מעלית ש---

שמואל חיימוביץ:

כן. הפיר יהיה כזה שיוכל לקלוט לתוכו מעלית טיפוס 1, על כל---

ג'ודי וסרמן:

לא, לא, אנחנו יודעים מה זה מעלית מטיפוס 1, ואנחנו רוצים שהפיר יתאים למעלית של טיפוס 1. 

שמואל חיימוביץ:

נכון, וזה עניין של תכנון, הוא אומר. 

ג'ודי וסרמן:

מה זה תכנון? זה צריך להיות בגודל מסוים. 

שמואל חיימוביץ:

לא, תלוי. אם זה הידראולי, או אם זה מכונות, או זו שיטה אחרת, עם משקולת מאחורה, משקולת מהצד. כל אלה משנים את הממדים של הפיר. 

היו"ר אילן גילאון:

אנחנו יודעים איזה מעלית צריכה להתאים לנו לבניין הזה. הפיר טיפוס 1 זה כאן, במקום אחר זה יכול להיות טיפוס 2. לכן הפיר לעולם צריך להיות מתאים לאותה מעלית. 

שמואל חיימוביץ:

לפחות למעלית טיפוס 1. 

אייל לב ארי:

אבל זה מה שכתוב. 

ישראל אבן זהב:

לא, אבל יש גם מידות. צריך להוריד את המידות. 

אייל לב ארי:

המידות הן תלויות מעלית? 

ישראל אבן זהב:

תלוי  איפה המשקלות, אם זה בצד או מאחורה. 

שמואל חיימוביץ:

טוב, משכנעים אותי להשאיר את זה. בסדר. כי מדובר רק על בניינים שכרגע לא שמים את המעלית. 

ג'ודי וסרמן:

נכון, אנחנו הלכנו על המידה הגדולה כי לא ידענו אם זה יהיה חשמלי או הידראולי או---

היו"ר אילן גילאון:

אז אולי צריך לציין פה 'או בהתאמה ל...'. 

שירה ברנד:

אנחנו עושים פה הכנה, ולכן לקחנו את ההכנה למעלית הגדולה ביותר, כי לא ידענו מה---

שמואל חיימוביץ:

הדבר השני, יש פה משהו שלקחנו מבניין ציבורי לגבי מעלון אנכי. שם ביקשנו שמעלון אנכי יהיה רק עד קומה 1. במגורים יכול לבוא מישהו ולבקש מעלון בקומה 2, 3, כי הוא גר שם, כהתאמה על פי הצרכים המיוחדים שלו ולאו דווקא בגלל שזה בניין חדש, אבל מכורח הנסיבות לעבור רישוי. לכן להוריד מפה את ההגבלה הזאת. בתקן יש הגבלת גובה. 

שירה ברנד:

אבל אנחנו מדברים על בניין חדש, לא על התאמה לבניין---

שמואל חיימוביץ:

אבל לפעמים מישהו בא, רוצה להתקין מעלון, יבואו לזה.  

שירה ברנד:

לנו אין בעיה להסכים. 

ג'ודי וסרמן:

אני לא מבינה מה שאתה אומר. איך מעלון לשתי קומות? זה בטיחותי? 

שמואל חיימוביץ:

יש, יש תקן, עד שבעה מטרים במגורים התקן מתיר. למה הגבלנו את זה בציבורי? לא בגלל בטיחות, אלא כי לא רצינו לראות מעלונים במקום מעליות. בעיקר בגלל זה, בגלל הבעיה של ההפעלה העצמית וכולי. 

ג'ודי וסרמן:

מה יש בתקן 1918? 

שמואל חיימוביץ:

לא, זה לא תקן 1918. יש תקנים מיוחדים למעלונים. 

ג'ודי וסרמן:

אתם מפנים בבניין ציבורי קיים, מעלון אנכי יהיה לפי 1918, חלק 3 - 1. מה זה? מה יש שם? 

שמואל חיימוביץ:

מה חלק 3 - 1? 

ג'ודי וסרמן:

שם אנחנו מפנים למעלון. 

שמואל חיימוביץ:

אוקי, ומשם מפנים לתקן המעלונים. 

ג'ודי וסרמן:

זה תקן המעלונים. 

שמואל חיימוביץ:

לא, זה תקן הנגישות. תקן המעלונים, אני לא זוכר כרגע את המספר שלו, יש תקן מיוחד, שמחולק לשני חלקים, אחד למעלון אלכסוני והשני למעלון אנכי. למיטב זיכרוני כרגע כתוב שם שבמגורים עד גובה שבעה מטרים, ובציבורי אני לא זוכר כמה כתוב, הגבילו את הגובה הרבה יותר נמוך. בגלל הבעיה של הפעלה של המעלון הזה במקום ציבורי, וכדי לאפשר מקסימום עצמאות, שם אנחנו סבורים שצריכים להתקין בדרך כלל מעלית ולא מעלון. 

ג'ודי וסרמן:

בוא נעזוב את הבניין הציבורי. 

שמואל חיימוביץ:

אני בטוח שיש שם אפשרות עד שבעה מטר להתקין במגורים. 

ג'ודי וסרמן:

אתה רוצה להפנות לתקן פה? 

שמואל חיימוביץ:

לא להגביל גובה, התקן מגביל גובה. 

ג'ודי וסרמן:

כמו ב-8-126, מעלון אנכי יהיה לפי תקן 1918 חלק 3 - 1. 

שמואל חיימוביץ:

לא חלק 3 - 1, התקן של המעלונים. 3 - 1 לא מתעסק כל כך בזה. 

ג'ודי וסרמן:

לאיזה תקן אתה רוצה להפנות?  

שירה ברנד:

על העיקרון אנחנו מסכימים. 

היו"ר אילן גילאון:

אוקי, מקובל. 

שמואל חיימוביץ:

אני לא מציע לכתוב הגבלת גובה, נלך לפי התקן. אתם רוצים מספר תקן? אני אצא ואברר את המספר. 

היו"ר אילן גילאון:

כן, כי אני רוצה שנצא לאיזה שהיא הפסקה כדי לנסח את ה... מתאים? 

ראובן ברון:

לפני ההפסקה, שאלה ליועצת המשפטית. לגבי ספרור מבנים או שילוט של מספר בתים, מספר הבית, האם זה בשירות או פה? 

ג'ודי וסרמן:

כמעט כל השילוט נמצא בתקנות השירות ולא כאן. 

ערן טמיר:

השאלה היא אחרת. הוא רוצה לחייב שבבניין מגורים, השלט שאומר מה הכתובת באותו בניין, תהיה נגישה. הוא שואל אם האכסניה המתאימה זה תקנות נגישות השירות לגבי בנייני מגורים? 

שירה ברנד:

אנחנו התלבטנו אם זה תקנות הדרכים. 

ג'ודי וסרמן:

זה נשמע יותר מתאים לכאן.  

שירה ברנד:

הרי מבקשים פה שילוט אחיד לכל אורך הרחוב, שתדע כשאתה הולך ברחוב לאיזה בניין אתה נכנס, ואנחנו אמרנו שנבחן את זה במסגרת תקנות הדרכים. 

ערן טמיר:

אבל הבקשה של מר ראובן ברון זה שהסימון יהיה בתוך תחום המגרש וזה לא תקנות הדרכים. 

שירה ברנד:

אבל הבעיה היא למי שהולך ברחוב, לא למי שנמצא בתוך המגרש. הוא כבר יודע איפה הוא נמצא. 

ראובן ברון:

בגבול החצרים, אני לא יודע אם מה שעל הגבול, שייך לזה או לזה? 

ג'ודי וסרמן:

אין לנו עדיין את תקנות הדרכים, אז אנחנו לא יכולים לענות לך. אחת התקנות הראשונות זה הבניין. אם אתה מדבר על סימון על הבית, בתוך המגרש, זה נראה מתאים ל---

ראובן ברון:

אל הבית, על הגדר---

שירה ברנד:

על הגדר, בצד החיצוני, שמי שהולך ברחוב יידע לאן הוא נכנס. זה הרעיון. 

ראובן ברון:

אני לא רוצה שזה יהיה ברחוב, ואתם גם לא תסכימו שזה יהיה ברחוב. 

שירה ברנד:

בטח שזה ברחוב, זה בצד החיצוני של הגדר. 

היו"ר אילן גילאון:

חבר'ה, גב' ג'ודי וסרמן תגיד עכשיו מה אנחנו צריכים לגמור עוד.

ג'ודי וסרמן:

יש את המדרגות מחוץ לבניין, יש את הסימון במעליות ואת תיבות הדואר ומה שמר שמואל חיימוביץ אמר עכשיו, מעלון אנכי. ארבעה דברים. 

היו"ר אילן גילאון:

אנחנו חוזרים לכאן עם הפתרון לשלושת הדברים האלה. בתקווה. 

רפי גולדשמיט:

אני רוצה להגיד לגבי הדרישה של מספרי הבתים, התקיים דיון ובעיקרון אנחנו הסכמנו עם משרד הפנים ומשרד השיכון, הפשרה שהגענו זה גם על הבניין וגם על הגדר. אין לנו התנגדות לזה. הוא פשוט אומר שאם זה רחוק על הבניין, הוא לא רואה את זה מהכביש, ולנו, כמשתמש ברכב או כל דבר אחר, אם זה נמוך על הגדר, אתה לא יכול לראות, אז הסכמנו על גם וגם. זה היה סוף הדיון. 

שירה ברנד:

השאלה היתה רק מי עושה את זה, אם זה במסגרת חוקי עזר, במסגרת תקנות השירות, או מסגרת תקנות הדרכים? 

היו"ר אילן גילאון:

כרגע לא קיים כלום. אני לא רואה שום דבר. 

שמואל חיימוביץ:

יש לי את מספר התקן; 2252, חלק 2. 

היו"ר אילן גילאון:

הפסקה. כדי שנעשה עבודה אפקטיבית, אני מבקש, יענקל'ה, ראובן, שירה ושמוליק. 

שירה ברנד:

אם אנחנו ממילא חוזרים לוועדה, אני חושבת שנעשה את העבודה הרבה יותר רצינית אם ביום של הוועדה נבוא עם נוסח מוסכם ונציג אותו. מה שלא נצליח לגמור היום, אני לא בטוחה ש---

היו"ר אילן גילאון:

חבר'ה, הייתם צריכים לבוא עם זה היום.  

שירה ברנד:

אנחנו באנו מבחינתנו עם הסכמים, היה לנו סיכום. 

(הפסקת הקלטה)

היו"ר אילן גילאון:

אנחנו מחדשים את הישיבה, ברשותכם. אנחנו מתחילים ממה? ממדרגות? 

שירה ברנד:

לא, דווקא המדרגות זה הכי מסובך, כי שם אין לנו הסכמות. עם התיבות אני מניחה שאנחנו יכולים להראות הסכמות, וגם עם המעלית. עם המדרגות, אנחנו במחלוקת. 

ראובן ברון:

בואי נפתור אותך מהמדרגות, נלך בחוץ כמו בפנים. 

דוד פילזר:

זו אותה הצעה שלכם ועל זה אין הסכמה. 

ראובן ברון:

לא, ההצעה היתה שכל המדרגות תהיינה מסומנות. 

היו"ר אילן גילאון:

עכשיו רק ראשונה ואחרונה? 

ראובן ברון:

ראשונה ואחרונה בכל גרם. 

דוד פילזר:

גם על זה אין הסכמה. 

היו"ר אילן גילאון:

בואו נתחיל מהקל לכבד. 

ג'ודי וסרמן:

הראשונה זה המדרגות, אין הסכמה. 

היו"ר אילן גילאון:

המעליות. אני רוצה שתקריאו לי את הנוסח, זה הכל. 

ג'ודי וסרמן:

8-281. 

היו"ר אילן גילאון:

8-281(ד). בבקשה, מי מקריא? 

שירה ברנד:

מה שאנחנו מוסיפים; כל הסעיפים שכתבנו, נשארים, והיתה שאלה לגבי התבליט של מספר הקומה. הסעיף מהתקן אומר שהסמל יהיה בתבליט מנוגד לרקע, שגובהו 15 מילימטרים עד 40 מילימטרים. זה כתוב בתקן ואנחנו מוכנים להכניס אותו לרשימת הסעיפים פה שמדברים על ההוראות הנוספות. 

כרגע בסעיף קטן (3) כתוב 'החלק הפעיל של הלחיצים יהיה בניגוד חזותי ובניגוד מישושי מפני לוח המשטח שסביבו' וצריך להוסיף 'ובתבליט מנוגד לרקע'. 

ערן טמיר:

לא, הוא מדבר על הסמל שמסמל את הכפתור. 

שירה ברנד:

הבנתי. אז אתה רוצה שנוסיף פה 'והסמל על גבי הלחיץ יהיה בתבליט מנוגד---

ערן טמיר:

הסמל של הלחיץ, זה לידו. 

היו"ר אילן גילאון:

מה אני מוסיף? החלק הפעיל של הלחיצים יהיה בניגוד ל... מה מוסיפים? 

ערן טמיר:

זה בפסקה נפרדת.  

שירה ברנד:

אפשר בפסקה נפרדת. פסקה (5), הסמל על הלחיץ? 

היו"ר אילן גילאון:

איזה סמל על הלחיץ?  

שירה ברנד:

כך זה כתוב בתקן. 

שמואל חיימוביץ:

זה בסדר, לפעמים זה לא מספר, לפעמים זה פעמון. 

שירה ברנד:

'הסמל על גבי הלחיץ יהיה בתבליט מנוגד לרקע שגובהו 15 מילימטרים עד 40 מילימטרים'. 

היו"ר אילן גילאון:

זה פתר את הבעיה? 

ראובן ברון:

ומה גובה הבליטה? 0.8 מילימטר? 

שירה ברנד:

אפשר לכתוב, וגובה התבליט 0.8 מילימטר מינימום. 

אייל לב ארי:

גב' ברנד, תקריאי שוב, לאט לאט. 

שירה ברנד:

הסמל על גבי הלחיצים יהיה בתבליט מנוגד לרקע שגובהו 15 מילימטרים עד 40 מילימטרים, וגובה התבליט יהיה 0.8 מילימטר מינימום. 

היו"ר אילן גילאון:

מעל מה, מעל פני השטח? 

שירה ברנד:

אני לא יודעת מעל מה, אני מקריאה לך מהתקן. 

שמואל חיימוביץ:

זה בסדר גמור. זה ברור. 

ראובן ברון:

כתוב שם משהו על ניגוד חזותי? לא שמתי לב. 

שירה ברנד:

כן, פני לוח הלחיצים יהיה בניגוד חזותי מסביבתו. 

ראובן ברון:

האם גם הסמל? 

שירה ברנד:

כן. התבליט מנוגד לרקע, מה זה אומר? 

גבריאלה עילם:

לא, אבל מנוגד לרקע צריך להיות גם בצבע, גם ב---

יעקב עילם:

הבעיה עם 'מנוגד', זה יכול להיות ניגוד חזותי וניגוד מישושי. אז השאלה למה הם מתכוונים. 

היו"ר אילן גילאון:

גם זה וגם זה. 

יעקב עילם:

אז אולי נכתוב? שיהיה בניגוד חזותי ומישושי לרקעו וגובהו יהיה 8 מילימטר---

שירה ברנד:

כתוב כבר שכל החלק הפעיל. 

גבריאלה עילם:

אבל כל החלק הפעיל הוא לא תמיד איפה שיש את המספרים. 

שירה ברנד:

אז אולי לא צריך את כל החלק הפעיל, כי גם צריך את המספר שיהיה בניגוד לחלק הפעיל, בניגוד לרקע, איך עושים את זה? אני לא יודעת. 

היו"ר אילן גילאון:

מה הסיומת של המשפט? 

ג'ודי וסרמן:

עורך דין אייל לב ארי יקריא את זה ונראה אם זה בסדר. 

אייל לב ארי:

'הסמל על גבי הלחיצים יהיה בתבליט מנוגד לרקע, שגובהו בין 15 ל-40 מילימטרים וגובה התבליט 0.8 מילימטרים'. 

ראובן ברון:

גובהו מופיע פעם, אז אחד יהיה גודל ואחד יהיה גובה. דבר נוסף, יש כאלה שלא אוהבים שהכיתוב הוא על הלחיץ, אלא רוצים שהוא יהיה לידו. אני הולך לקראת הציבור. 

אייל לב ארי:

לפי איך שמוצע, 'הסמל על גבי הלחיצים, או לצדם, יהיה בתבליט מנוגד לרקע שגודלו בין 15 ל-40 מילימטרים וגובה התבליט 0.8 מילימטרים לפחות'. 

ראובן ברון:

הערה, לא מנוגד לרקע, נמצא בניגוד חזותי ומישושי לרקע. 

שירה ברנד:

אבל כבר אמרנו שהחלק הפעיל יהיה בניגוד חזותי ומישושי---

ראובן ברון:

הפעיל זה הכפתור עצמו. הכפתור עצמו בניגוד חזותי ומישושי, זה מצוין. 

שירה ברנד:

ועליו עוד פעם ניגוד חזותי ומישושי?  

ראובן ברון:
או עליו או לצדו, אני צריך עוד משהו בניגוד חזותי לרקע. 

שירה ברנד:

כמה פעמים ניגוד? הלחיץ לבן ועל זה המספר בשחור? 

ראובן ברון:

כן, זו הכוונה. אל"ף, שאני אמצא את הלחיצים, בי"ת, על כל לחיץ או לצדו אני אוכל לקרוא בכלל מה כתוב שם.  

שירה ברנד:

אז מה זה 'בתבליט מנוגד לרקע', זה הניגוד החזותי וגובהו זה---

ראובן ברון:

מאיפה את יודעת שזה חזותי? אולי זה מישושי? 

היו"ר אילן גילאון:

אני רואה שזה לא הולך.

אני מבקש, בפעם הבאה שאתם מביאים לי לפה, אין יותר ויכוחים ביניכם. אתם מתווכחים על סמנטיקה ולא על דברים מהותיים. 

ג'ודי וסרמן:

מר ברון, אם לא מקובל עליך הנוסח שלהם, תביא נוסח שלך. 

ראובן ברון:

אני אשלח לך נוסח. 

היו"ר אילן גילאון:

תסכמו ביניכם את זה, לגבי שלושת הסעיפים לרבות העניין של סימון המדרגות. ניפגש ביום ראשון הבא, בשעה 12:00. 

ראובן ברון:

למה לא ביום שלישי? אמרת רק חמש דקות. 

היו"ר אילן גילאון:

בשלישי אנחנו דנים בתקנות השירות. 

ערן טמיר:

לא, זה קצר, אפשר לבוא קודם או אחר כך. 

היו"ר אילן גילאון:

מתקבל על הדעת. אתם יכולים תוך יומיים? 

ג'ודי וסרמן:

כן, צריך אחרי ועדת המשנה להעלות את זה לוועדה. 

שירה ברנד:

אפשר בהזדמנות כשזה כבר בוועדה. 

ראובן ברון:

אין סיבה שלא נגמור את זה בתוך יומיים.  

היו"ר אילן גילאון:

אתם יכולים לגמור את זה עד יום שלישי, כדי שנסיים את זה ביום שלישי? 

ראובן ברון:

ננסה, נצליח, יהיה מצוין. אם לא, יהיה ביום שלישי הבא. 

היו"ר אילן גילאון:

טוב, חברים, או שאתם מביאים נוסח אחיד, או שאתם מביאים שני נוסחים ואנחנו נצביע עליהם. 

שירה ברנד:

השאלה אם לא כדאי כבר לקבוע את זה ישר ליום שהוועדה תדון ונגמור. 

היו"ר אילן גילאון:

לא, אי אפשר. 

רציתי להגיד לכם שביום הנכה הבין לאומי, על פי השם הרשמי של האירוע שהתקיים בכנסת ב-1 בדצמבר, הכותרת תהיה 'ישראל נגישה לכולם'. באותו מעמד גם ביקשנו רשימת תפוצה חופשית, להמציא לנו שם קולע לאותה סיירת נגישות שאנחנו רוצים להקים, שתאחד בתוכה את כל הסיירות הקיימות כבר; נגישות ישראל, ארגונים אחרים ומתנדבים אחרים. במקביל, אני אבקש להשיק אתר לנושא הזה, כדי שיהיה יותר קל, שכל תפקידו יהיה רק לשלוח לנו תמונות לעניין והכל בסימן נגישות. אז היכונו. 

ראובן ברון:

מה יהיה ביום הזה? 

היו"ר אילן גילאון:

זה אירוע שיש לו כמה רבדים, אחד, אנחנו ביקשנו מכל הוועדות שיכולות לעשות דיון בהקשרים האלה, כמו ועדת הכלכלה, כמו ועדת החינוך, כמו ועדת העבודה והרווחה בוודאי, לדון בבוקר בהצעות חקיקה בנדון. באותו יום, אנחנו מנסים לרכז את מרב הצעות החקיקה למליאה. ביקשנו מראש הממשלה, עדיין לא קיבלנו תשובה, להשתתף בדיון במליאה. ביקשנו את יושב ראש הכנסת להשתתף בדיון באחד האולמות הגדולים שישנם כאן, ויהיו נציגים של ארגונים, סיפורים אישיים ודברים שכאלה והכל בסימן נגישות. 

זה מה שמתוכנן להיות, איחדנו את כל קצוות הבית מימין ומשמאל בנושא הזה. וכל התוכן האחר יינתן על ידכם. אני לא מאמין גדול ביורצייטים האלה של יום הנכה ויום האישה ויום זה, אבל זאת הזדמנות כדי לנקז ולתת איזה שהיא מטריה אווירית לניסיון שלנו להנגיש את מדינת ישראל. אנחנו מנצלים את היום הזה. בדרך כלל הימים האלה הם כמו היורצייט אצל האשכנזים, שביום השני אוכלים את עוגת החנק ושותים את האורנג'דה ואחרי זה במשך שנה שלמה לא אומרים כלום. אני עוד לא ראיתי שיש יום הבנקאי הבין לאומי ויום זה, כשיהיו הדברים האלה, סימן ש... יש רק הנכה הבין לאומי, הזקן הבין לאומי, האישה הבין לאומית. זהו. 

אז תודה רבה לכם. זה היה ניסיון חינוכי שניסינו בכל זאת, זה לא כל כך צלח, אבל לא נורא. אנחנו מתקדמים באופן יחסי בסדר גמור.

הישיבה ננעלה בשעה 12:30
